
Seneac  meritissime»  magnopere  colende! 

< / 

Hoc  die  Tibi  quam  maxime  festo,  Te  summis  rerum  egregie 
gestarum  laudibus  ornante  Tu  a que  omnia  merita  in  memoriam  nostram 
revocante,  quum  hunc  libellum  laeto  pioque  animo  Tibi  offerens  viris 
illustribus  atque  collegis  clarissimis  me  adjungam,  aequo  interpretari  velis 
animo  has  velut  tabulas  votivas,  quibus  tam  meam  hodierni  diei  laetitiam 
profiteri,  quam  gratiam  aliquatenus  Tibi  debitam  referre  cupio. 

' I 

r 

Quum  enim  de  tumoribus  cranii  recens  natorum  sanguineis  Idibus 
Aprilibus  a.  MDCCCXXYI  Te  doctissime  disserentem  audivissem  in  me- 

, i • 

dicorum  sectione  Societatis  Silesiacae  ad  patriam  excolendam  constitutae, 
statim  excitatus  sum,  ut  Te  duce  illius  morbi  pathologiam  et  therapiam 
animo  meo,  quantum  fieri  posset,  considerarem.  Mea  artis  medicae  pro- 
fessio satis  largam  observatorum  tumorum  cranii  sanguineorum  copiam 

mihi  attulit,  ita  ut  ex  plurimis  huic  morbo  medendi  rationibus  aptam  a 

/ 

Te  propositam  probare  possem. 


Itaque  solum  usum  medicum  sectatus  et  ab  omni  rationis  theo- 
reticae  subtilitate  longe  alienus  meas  quoque  observationes  solo  usu 
comprobatas  neque  theoreticas  paucis  exponere  studui,  praecipue  quum 
Te  inter  principes  viros,  usus  medici  peritissimos,  eminentem  unusquisque 
jam  diu  cognoverit  et  veneratus  sit. 

Huncce  libellum  benigne  atque  aeque  accipere  velis  amoris  et  ob- 
servantiae erga  Te  signum,  cui  summa  mea  vota  salutis  Tuae  integerri- 
mae et  a Deo  O.  M.  in  posterum  etiam  diu  clementissime  servandae  ad- 
jungere liceat.  Tale. 


TUMORE  CRANII  RECENS  NATORUM 


SANGUINEO 


SYMBOL JLE. 


) 

CUM  TABULIS  AERI  INCISIS  DUABUS. 


Vides  ut  amplissima  eademque  propcraodum 
intentata  pateat  via  ad  recens  natorum  morbos  at- 
tenta dum  vivunt  observatione,  accurata 
autem  post  mortem  dissectione  pervesti- 
gandos. 

Morgagni , de  sedibus  ct  causis  morborum. 

Ep.  48.  p.  o82.  ed.  Tissot. 


TTumor  cranii  sanguineus  recens  natorum  non,  ut  plerumque  putant,  recentiori  de- 
mum tempore  in  capite  infantium  observatus  est;  nam  jam  Aetium  (Aetii  Amideni  librorum  medi- 
cinalium libri  VI.  init.  Tom.  I.  Fol.  99.  vers.  ed.  Venet.  15341.),  B.  Valentinum  (in  Ephemeridd. 
nat.  curios.  Dec.  II.  Ann.  II.  1683.  obs.  162),  F.  Mauriceau  (Traite  des  maladies  des  femmes 
grosses  etc.  liv.  III.  c.  24.),  M.  Preussium  (Ephemeridd.  nat.  cur.  Cent.  Obs.  20),  alios  ejus 
mentionem  fecisse  ipsumque  jam  tunc  ab  aliis  tumoribus  similibus  distinctum  esse  invenimus.  Sed 
etiamsi  hic  tumor  jam  innotuerit  morbus  sui  generis  ejusque  singulae  descriptiones  imaginem , ad 
veritatem  accommodati  magis  minusve  expressam  exhibuerint,  nemo  tamen  invenitur,  qui  vel  fusius 
vel  subtilius  illius  diagnosin,  aetiologiam  et  therapiam  docuerit;  ita  is  morbus  ad  recentiora 
usque  tempora  cum  aliis  similibus  morbis  confusus  et  ratione  interdum  quam  maxime  contraria  et 
incommoda  curatus  est.  Osi  and  er  sen.,  qui  haud  dubie  tumorem  cranii  sanguineum  recens  nato- 
rum anno  1787  descripsit,  adeoque  (Beobachtungen,  Abhandlungen  und  Nachrichten  etc.  p.  236.) 
accuratam  hujus  morbi  delineationem  nobiscum  communicavit,  re  vera  nescit,  quid  de  hoc  morbo 
sentiendum  sit;  e contrario,  quamquam  hunc  morbum  e statu  quodam  foetus  morboso  pendere  con- 
jicit, haec  vitia  ,,  ausserordentliche  Fontanellen  der  Scheitelknochen ,“  extraordinarias  ossium  parie- 
talium fontanellas,  sive  brevius:  „ Osianderische  Fontanellen  “ fontane  lias  0 si  aride  r i voca- 
tas esse  vult. 

Omnino  autem  negari  non  potest,  Godofredum  Philippum  Michaelem  primum  fuisse 
auctorem,  qui  illud  cranii  malum  in  morbos  recens  natorum  referret;  quam  sententiam  ab  illo  pro- 
fectam postea  acceptam  doctis  viris  fructus  tulisse  ex  eo  patet,  quod  observationibus  et  experien- 
tiis quam  maxime  copiosis  multumque  valentibus  nostrae  aetatis  homines  docti  nos  donaverunt,  ex 
quibus  virorum  Paletta,  Busch,  Naegele,  Hensehel,  de  Siebold,  Chelius,  Schwarz, 
Brandau,  Zeller,  Hoere,  Schmitt,  aliorum  meminisse  juvat. 


S-  2- 

Quamquam  vero  omnem  operam,  quam  huic  rei  perscrutandae  medici  temporis  recentioris 
dederunt,  magni  facimus  grato  aniino,  tamen  non  possumus,  quin  fateamur,  momenta  adhuc  obser- 
vata et  nobiscum  communicata  ita  definita  non  esse,  uti  jam  sufficerent  ad  ferendum  aliquod  cer- 

1 


2 


tum  judicium.  Praeterea  causas  lnijus  morbi  parum  cognitas  et  perspectas  habemus , ut  doctrinam 
ejus  pathologicam  in  modum  disciplinae  condere  omnino  non  possimus.  Desunt  enim  accuratae 
disquisitiones  de  tumore  cranii  sanguineo  cum  anatomicae  tum  physiologicae,  quibus  sententiae  de 
illius  symptomatologia,  aetiologia , diagnosi , therapia  et  usu  forensi  e medica  experientia  deprom- 
ptae niti  possint.  Haec  duo  solummodo  momenta,  quae  primo  quasi  intuitu  litterarum  de  illo  morbo 
evolvendarum  sub  oculos  cadunt,  commemorare  mihi  liceat.  Plurimas  autem  fereque  omnes,  quae 
de  tumore  cranii  sanguineo  recens  natorum  nobiscum  communicatae  sunt,  observationes  medicis 
practicis  debemus,  qui  habitum  quidem  horum  tumorum  externum  describentes,  praecipue  tamen 
eorum  curam  spectant  eamque  sectantur.  Quid  tandem  postea  infantibus  ex  illo  morbo  prius  ae- 
grotantibus factum  sit,  haud  comperimus,  quum  mors  sequi  non  soleat  fereque  unaquaevis,  etiamsi 
quam  maxime  inter  se  discrepent,  curandi  methodus  eventum  ab  omnibus  partibus  felicem  saepissime 
adducat.  Itaque  ex  hac  causa  factum  est,  ut  accuratae  disquisitiones  anatomicae,  quae  alicujus  mo- 
menti sint,  perpaucae  inveniantur.  Aliquas  autem  ejusmodi  observationes  et  disquisitiones,  etiamsi 
accuratissimae  et  diligentissimae  habendae  sint,  re  vera  non  sufficere  ad  definitam  sententiam  de  tu- 
more cranii  ferendam  certamque  legem  de  natura  ortuque  eorum  stabiliendam,  quis  est,  qui  nesciat? 
Simul  autem  memoratu  est  dignum,  methodos  curandi  morbum,  qui,  uti  infra  fusius  demonstraturus 
sum,  saepenuinero  optime  solis  naturae  auxiliis  sanatur,  e temporis  spatio  non  satis  longo  inde  ab 
Michaele  praeterito  diversas  compluresque  graviores  prolatas  esse;  quae  singulae  adhuc  inter  se  de 
principatu  certaut.  Deinde  cum  viros  anatomiae  vel  physiologiae  deditos  consilium  explicationem- 
que hujus  morbi  rogamus,  ne  uno  quidem  verbo  lucem  affundente  respondent.  Nam 
Voigtel  in  libro  suo,  qui  est  de  anatomia  pathologica,  solummodo  observationes  a Michaele  et  Pa- 
letta  prolatas  commemorat  isque  autem  ipse  nullam  a se  factam  addit;  exinde  vero  ad  nostram  us- 
que aetatem  de  hoc  morbo  non  satis  perspecto  magnamque  partem  adhuc  dubio,  nihilominus  singu- 
lari et  ab  aliis  morbis  bene  distinguendo  in  libris  anatomicis  nihil  fere  nisi  solum  nomen 
commemoratum  invenimus. 


3. 

Hunc  autem  morbum,  si  quis  infaus  eo  laboret,  et  medico  et  parentibus  maximi  esse  mo- 
menti constat.  Ut  matres  de  vitiis  morbisque  infantium  ad  partes  genitales  obviis  summopere  solli- 
citae esse  solent,  sic  patres  vitiorum  morborumque,  qui  in  capite  infantium  conspiciuntur,  summam, 
quantum  possint,  curam  anxii  gerunt.  Qua  de  causa  non  possum,  quin  hoc  loco  enarrationem 
adjungam,  quam  in  Ephemeridibus  naturae  curiosorum  anni  1(>S3  memoratam  Bernardo  Yalentino, 
Professoris  munere  Gissae  functo,  debemus  et  quae  haec  est:  „Molitor  e vicina  nobis  valle  Busse- 
cana,  hic  Gissae  me  conveniens,  infantulum' aliquot  septimanarum  offerebat,  tumorem  ovi  anserini 
magnitudine,  in  sinistro  capitis  latere,  habentem,  ab  ipsa  statim  nativitate  observatum;  cum  vero 
non  sine  ratione  vereretur,  ne  materia  inibi  contenta  superiorem  illam  cranii  aperturam,  sive  pene- 
trando, sive  extus  pericranium  inundando,  pathemata  varia  epileptica,  aut  apoplectica,  induceret, 
maturam  ejus  curationem  expetebat,  sostrum  spondens  viginti  florenorum,  si  puerulum  hunc  unicum 

et  impense  charum  ab  infausto  hoc  periculo  liberarem.  Subridens  ego  nec  hortimento  tam  liberali 
(in  Hassia  alias  infrequenti)  non  opus  esse  respondebam:  contrectato  autem  tumore,  illum  indolen- 
tem  esse  reperio,  digitis  cedentem,  subitoque  redeuntem.  Hydrocepliali  primitus  initium  videbatur, 
sed  candela  ex  adverso  locata,  nullibi  transparens,  sed  opacus  apparebat,  unde  abscessum  potius 
inibi  latere  statuebam,  a duriori  forte  obstetricis  contrectatione,  aut  alia  contusione,  ortum.  — Fru- 
stra adhibitis  discutientibus , tentabam,  an  per  suppurantia,  cumprimis  emplastra  de  inucilaginibus, 
ad  maturationem  deduci  possit,  sed  irrito  conatu,  cum  tumor  antiquam  obtineret  et  in  eodem  statu 
permaneret.  Chirurgia  ergo  opus  esse  dixi.  Renuebat  parens,  ob  nimiam  infantuli  teneritatem.  Nil 
obstare  regero,  cum  haec  aetatula,  in  qua  tactus  fere  obtusior  esse  solet,  operationes  ejusmodi  fa- 
cilius toleret.  Aegre  tandem  consentiente  rustico  tumorem  in  paulo  decliviore  loco  phlebotomo  ape- 
riri jubeo,  unde  plurimum  sanguinis,  plus  minus  corrupti,  erumpebat,  quo  penitus  exhausto,  ipsoque 
vulnusculo  oleo  infuso  balsamino,  cum  paucis  balsami  Peruviani  guttis,  consolidato,  restitutus  est 
infantulus,  relicta  vix  observabili  cicatricula.^  Quae  morbi  historia  haud  dubie  descriptionem  tumo- 
ris cranii  sanguinei  recens  natorum  exhibet,  quem  Valentinus  omnino  novit;  hujusque  descriptionem 
accuratiorem  tunc  nemo  ad  'recentiora  tempora  usque  nobiscum  communicavit. 


$■  4. 

Jam  mihi  ad  id,  quod  in  hoc  libello  mihi  proposui,  transituro  et  aliqua  momenta  ad  doctri- 
nam de  tumore  cranii  sanguineo  recens  natorum  melius  pernoscendam  collaturo  haec  pauca  jam  ad- 
dere liceat.  In  usu  meo  practico  medico,  et  jn  privato,  et  in  publico  clinices  stabilis  et  ambulato- 
riae obstetriciae  sub  auspiciis  Illustrissimi  Prof.  Dr.  Betschler,  regi  a consiliis  medicis,  florentis,  ab- 
hinc annos  tredecim  saepissime  hunc  morbum  observandi  occasio  mihi  data  est.  Ex  septem  vero 
annis  disquisitiones  horum  tumorum  diligenter  institui,  schedasque  accurate  composui,  deinde  ob- 
servationes fere  omnes  hucusque  nobiscum  communicatas  inter  se  comparavi.  Itaque,  etiamsi  meas 
microscopicas  ossium  hoc  morbo  adfectorum  disquisitiones  omnibus  partibus  absolvere  non  jam  po- 
tuerim, haec  pauca  tamen  diutius  retinere  et  premere  nolui,  quippe  qui  tandem  aliquam  observatio- 
num mearum  summam  prolusionemque  operis  amplioris  de  his  rebus  in  posterum  edendi  in  medium 
proferre  studeam.  Itaque  nunc  in  eo  sum , ut  53  observationes,  quae  53  tumores  cranii  sanguineos 
in  45  recens  natis  spectant,  inter  se  componam  eorumque  summam  cum  lectore  benevolo  commu- 
nicem. Hoc  autem  septem  annorum  spatium,  quo  accuratas  illius  morbi  disquisitiones  institui,  a 
me  esse  electum,  ea  est  causa,  quod  casus  hujusmodi  tumorum  interea  mihi  obvios  tam  cum  colle- 
gis amicis  quam  cum  commilitonibus  nostris  communicavi,  ita  ut  de  eorum  veritate  eo  minus  dubi- 
tari posse  putem. 

Summa  autem  ex  omnibus  tumorum  cranii  sanguineorum  a me  hoc  temporis  spatio  observa- 
tis et  inter  se  comparatis  effecta  haec  est. 

I.  De  frequentia  tumorum  cranii  sanguineorum  recens  natorum  mihi  obvia. 

Hoc  septem  annorum  spatio  observati  sunt 

a.  in  clinice  stabili , quae  in  lechodochio  hujus  urbis  regio  est 13  casus, 

b.  in  clinice  ambulatoria  artis  obstetriciae  morborumque  sexus  sequioris  nec  non 

infantium  11  „ 

c.  in  praxi  mea  privata  21  „ 

in  summa  45  casus. 

Itaque  largam  hujus  morbi  copiam  mihi  oblatam  esse  patet,  ad  quam  praeter  Kleinii  obser- 
vationes nulla  ullius  auctoris  experientia  accedit,  eamque  frequentem  hunc  morbum  observandi  oc- 
casionem tam  urbi  frequenti,  qualis  Vratislavia  est,  quam  faustis  conditionibus,  quas  supra  memo- 
ravi, debeo. 

Anno  1831  nobis  accidit,  ut  nono  post  partum  die  infans  convulsionum  symptomatibus  mo- 
reretur, in  quo  ortum  et  decursum  tumoris  cranii  sanguinei  summa  diligentia  observare  potui.  Quo 
minus  eousque  sectionem  infantulorum  hoc  morbo  defunctorum  instituendi  occasio  milii  fuerat,  eo 
magis  tumoris  hujusmodi  naturam  structuramque  pathologicam  pernoscendi  cupidus  fui.  Sed,  quod 
infra  descripturus  sum  et  quod  annexa  tabula  aeri  incisa  demonstrat,  longe  alias  inveni  conditiones 
morbosas,  atque  quas  secundum  auctorum  doctrinam  morbique  descriptionem  exspectaveram.  Cum 
alienas  tum  meas  tumorum  cranii  sanguineorum  observationes  inter  se  componens  accuratiusque  per- 
lustrans mox  intellexi,  varium  inter  varios  casus  esse  discrimen,  quod  et  habitum  hujusmodi  tumo- 
rum, et  symptomata,  et  naturam  via  anatomica  et  physiologica  accurate  disquisitam  spectet.  Quae 
autem  summa  et  ratio  horum  cranii  tumorum  sanguineorum  ex  schedis  meis  institutis'  et  accurate 
continuatis  mihi  est  effecta,  haec  est.  In  clinice  nostra  lechodoehii  regii  stabili  observati  sunt  tumo- 
rum cranii  sanguineorum 


1)  anno 

1829 

inter 

171 

partus, 

quorum 

89 

primiparas 

spectant,  1 casus 

2)  - 

1830 

— 

197 

- — 

— 

98 

— 

— 1 — 

3)  - 

1831 

— 

234 

— 

— 

120 

— 

— 2 — 

4)  - 

1832 

— 

174 

— 

— 

83 

— 

— 1 — 

S)  - 

1833 

— 

202 

— 

— 

111 

— 

_ 2 — 

«)  - 

1S34 

— 

222 

— 

■ — 

139 

— 

— 3 — 

7)  - 

1835 

— 

202 

— 

— 

107 

— 

_ 3 — 

ergo  in  spatio  7 annorum  inter  1402  partus,  quorum  747  primiparas  spectant,  13  casus 
tumoris  cranii  sanguinei  nobis  obviam  facti  sunt,  ita  ut  inter  108  infantes  enixos  reperiretur  unus, 
qui  tumore  cranii  sanguineo  laboraret.  Ne  diutius  in  bis  rationibus  reddendis  commorer,  ea,  quae 
in  clinico  ambulatorio  et  in  usu  meo  privato  observavi,  omitto  neque  eorum  inter  se  comparatorum 
rationem  exponam.  Notatu  vero  dignum  esse  videtur,  secundum  nuncios,  quos  e nonnullis  urbibus 
accepimus,  paucos  vel  nullos  observatos  esse  tumores  cranii  sanguineos  $ velut : 

Dresdae  spatio  8 annorum  inter  1972  recens  natos  tantum  6 casus 

Wirceburgi  — 13  — — 1992  — — — 2 — 

Marburgi  — 7 — — 910  — — — 4 — 

Berolini  — 8 — — 1314  — — ■ — 5 — 

hunc  morbum  spectantes  observati  et  nobiscum  communicati  sunt,  plane  nulli  autem  Vratislaviae 
usque  ad  annum  1827,  porro  nulli  Gedani,  Augustae  Trevirorum,  Coloniae  Agrippinae,  Argentorati, 
Magdeburgi,  Fuldae,  Landisliuti,  Gottingae,  Hadamari  longiori  breviori  annorum  spatio  obviam  facti 
memorantur.  Sed  me  falli  non  puto,  si  causam  hujusmodi  tumorum  cranii  nusquam  observatorum 
ex  eo  pendere  mihi  persuadeo,  quod,  quamquam  hujusmodi  casus,  ut  Yratislaviae  demonstratur,  ni- 
hilominus obvenerint,  a medicis  tamen,  quorum  interesse  oportet  eos  observare,  observatosque  sche- 
dulis servare,  hoc  neglectum  et  praetermissum  sit.  Quae  sententia  magis  etiam  probatur  enarra- 
tione, quam  Moschner  et  Kurzak  de  lechodochio  Pragensi  longum  annorum  spatium,  1789  — 1827, 
complectentes  protulerunt;  in  qua  inter  18292  recens  natos,  quorum  vitae  conditiones  statusque 
morbosi  diligenter  describuntur,  ne  unus  quidem  casus  observati  tumoris  sanguinei  commemoratur, 
dum  e contrario  Viennae  a Zellero  33,  a Gallofranco  Baudelocque  10,  a Goelisio  32,  a Naegeleo 
17,  a Hoereo  18,  a Buschio  17,  postremo  a Ivleinio  60  casus  tumorum  cranii  sanguineorum  lon- 
giori breviorive  temporis  spatio  observati  inveniuntur.  Quod  vero  M.  Underwood  contendit,  hos 
tumores  cranii  sanguineos  in  Anglia  plane  non  inveniri,  id  jam  observationibus  refutatur,  quas  Gui- 
lelmo  Moss  et  Guilelmo  Smellie,  ipsis  Anglis,  debemus.  Praeterea  opinio,  hujusmodi  tumores  cra- 
nii sanguineos  in  Francia  et  Italia  multo  rariores  esse  quam  in  Germania,  haud  minus  falsa  videtur. 
Nam  et  Mauriceau,  Baudelocque,  Paletta,  alii  auctores  harum  rerum  graves,  illam  opinionem  refuta- 
runt simulque  accurate  demonstrarunt,  non  solum  eadem  ubique  symptomata  horum  cranii  tumorum 
adesse,  sed  ipsos  quoque  ubique  gentium  inveniri.  Itaque  tumores  cranii  sanguineos  recens  nato- 
rum multo  saepius  offerri,  quam  qui  nobiscum  communicentur,  mihi  persuasi,  praecipue  quum  non- 
nisi instituta  publica  ad  has  observationes  communicandas  ante  omnia  conferre  soleant,  et  in  vita 
privata  medici  aut  id  negligant  aut,  quominus  eos  observent,  propter  hominum  incuriam  impediantur. 
Quas  meas  observationes  et  rationes  quoad  frequentiam  tumorum  cranii  recens  natorum  sanguineo- 
rum attuli,  de  Silesia  et  inpriinis  de  Vratislavia  intelligi  velim. 

Certae  autem  observationum  adumbrationes  ab  institutis  obstetriciis  publicis  posci  possunt, 
eaeque  non  solum  historiae  hujus  morbi,  sed  etiam  medicinae  forensi  maximi  momenti  esse  debent. 
Consentaneum  vero  est,  ex  iis  cognosci,  utrum  hic  morbus  sporadicus  «an  epidemicus  sit,  utrum, 
quod  infra  demonstraturus  sum,  non  solum  e laesione  traumatica  oriatur,  an  ex  aliis  c«ausis  et  pro- 
ximis, et  remotis  et  occasion«alibus  excitetur,  et  quaenam  hae  causae  sint,  denique  qua  ratione  ab 
aliis  laesionibus  cranii  atque  integumentorum  capitis  recens  natorum  hi  tumores  sanguinei  differant. 

S-  6. 

II.  Notationes  generatim  descriptae  de  matribus  recens  natorum,  qui  e tu- 
moribus cranii  sanguineis  aegrotaverunt. 

a.  Omnes  infantium  43  hoc  morbo  correptorum  matres  et  Vratislaviae  et  in  vicinia  nostrae  ur- 

bis  vixerunt  mihi  bene  cognitae,  coeli  ingenio  vivendique  generi  vulgato  assuefactae.  Plu- 
rimae harum  feminarum,  habitu  corporisque  constitutione  omnibus  partibus  diligenter  per- 
specta, fuerunt  juvenes,  tenerae  et  imbecilles;  aut  enim  primiparae,  quarum  evolutio,  si  spe- 
ctas partes  functionesque  genitales,  non  jam  peracta  et  quarum  morbi  aetate  tenera  jam  ex- 
orti, interdum  cachectici,  non  plane  profligati  erant  et  evanuerunt;  aut  feminae,  quae  annos 
climactericos  jam  assecutae  pluriesque  partum  magna  virium  contentione  varioque  eventu  et 
fausto  et  infausto  enixae  erant.  In  universum  autem  plurimas  matres  recens  natorum  tu- 
more cranii  sanguineo  laborantium  e morbo  scrofuloso  prius  aegrotavisse  jure  meritoque  con- 
tendi potest,  etiamsi  aliquas  valetudine  quam  maxime  secunda  semperque  integra  gavisas 
esse  negari  non> posse  videatur. 

b.  Si  aetatem,  qua  matres  illorum  415  recens  natorum  sint,  respicimus,  haec  summa  nobis  Iit: 

inter  aetatis  annum  17mum  et  20mum  erant  9 feminae, 

— ' — — 20  „ - 25  „ — 22  — 

— — — 25  „ - 30  „ — 4 

— — — 30  ,,  - 35  ,,  — 2 — 

— - - 40  „ - 415  „ — 5 - 

plane  non  comperta  est  aetas  3 feminarum, 

c.  Matres,  quae  infantes  tumore  cranii  sanguineo  adfectos  enixae  sunt,  extra  matrimonium 


gravidae  fuerunt 2S, 

viro  autem  nuptae 20. 

d.  Postremo  de  frequentia  partuum,  quos  illae  feminae  ediderunt,  hanc  adjungo  rationem: 
feminae,  quae  primum  enixae  sunt  partum,  29  fuerunt, 

— — secundum  — — — 8 — 

femina  — tertium  enixa  est  — 1 fuit 

— — octavum  — — — 1 — 

— — duodecimum  — — — 1 — 

— — quartum  decimum  — — — I — 


quot  partus  jam  antea  enixae  sint,  in  4 feminis  non  compertum  est. 

Ex  quibus  omnibus  re  vera  patet,  plurimos  partus,  qui  ad  rem  nostram  pertineant,  obser- 
vari in  primiparis,  ita  ut  opinio  jam  a Buschio,  d’Outrepont  et  E.  de  Sieboldio  prolata  de- 
nuo  coniirmetur.  Quum  autem  major  parturientium  clinico  nostro  stabili  receptarum  pars  primiparas 
complectatur  plurimaeque  feminae,  quod  in  paragrapho  antecedente  ostendi,  fuerint  primiparae,  fa- 
cile factum  est,  ut  tumores  cranii  sanguinei  satis  frequentes  mihi  obviam  venirent. 

Praeterea,  in  universum  infantes,  quos  matres  aut  nimis  tenerae,  aut  nimis  jam  provectae 
aetatis  pepererant,  multo  infirmiores  multoque  magis  ad  morbos  dyscraticos  esse  pronos  certissime 
constat.  Quae  quoque  sententia  ad  tumores  cranii  sanguineos  recens  natorum  adhibita,  usu,  quem 
hucusque  feci,  observationibusque  meis, ‘quas  supra  attuli,  omnino  probatur.  Quae  quum  ita  sint, 
jam  aliqua  graviora  momenta,  quae  ad  naturam  morbi  perscrutandam  ejusque  aetiologiam  definien- 
dam re  vera  aliquid  valeant,  nobis  oblata  sunt. 


S-  *• 

f 

III.  Cujusnam  autem  sexus  fuerint  infantes  tumore  cranii  sanguineo  ad- 
fecti,  si  disquirimus,  haec  ratio  nobis  obvenit: 

a)  pueri 34 

b)  puellae 9 

c)  infantes,  quorum  genus  errore  non  notatum  est 2 

Inter  bos  45  recens  natos  est  soror  gemina. 

Si  numeri,  qui  modo  allati  sunt,  inter  se  comparantur,  puerorum  omnino  major  numerus 
est,  isque  plurimis  observationibus,  quae  nobis  sunt,  probatur,  ita  ut,  num  quid  momentum  ad 
aetiologiam  inde  peti  possit,  jam  quaerere  liceat. 


S-  8. 

IV.  Obs  ervationes  de  situ  et  habitu  infantium  partiumque  ovi  reliquarum 
in  partu.  * 

a.  Quod  attinet  ad  infantes: 
a.  capitis  praevii 

prima  species  . in  25  partubus. 

secunda  — 8 „ 

species  non  adnotata  est  in 11  „ 

p.  clunibus  praeviis  partus 1 editus  est. 

b.  Quod  attinet  ad  secundinas: 

a.  secundinae  ratione  legitima 31  solutae  sunt, 

p.  earum  conditiones  non  observatae  sunt  9, 

y.  funiculus  umbilicalis  circumvolutus  fuit  .....  2, 

d.  nodus  funiculi  umbilicalis  verus  jam  e longo  temporis 

spatio  nexus  observatus  est  1, 

s.  funiculus  umbilicalis  absolute  justo  brevior  fuit  ...  1, 

£.  liquor  amnii  plane  defuit  1, 

Etiamsi  plurimi  de  tumore  cranii  sanguineo  auctores  contendant,  hunc  morbum  solummodo 
in  infantibus  capite  praevio  natis  offerri  indeque  aliquam  ejus  causam  remotam  excitari,  alii  tamen 
casus  a Meissnero,  Naegeleo,  Fischero,  Momberto,  Zellero,  Hoereo  aliisque  nobis- 
cum  communicati  sunt,  in  quibus  adeo  capite  postero,  i.  e.  clunibus  in  partu  praecedentibus,  tu- 
mores cranii  sanguinei  sunt  observati,  ita  ut  nullum  aliud  discrimen,  nisi  quod,  si  frequentiam  re- 
spicimus, inter  partus  capite  praevio  et  inter  partus  clunibus  praeviis  intercedat,  etiam  hic  adesse 
videatur.  Praeterea  quoque  diversae  secundinarum  conditiones,  quantum  meae  observationes  do- 
cent, nullam  omnino  vim,  quam  nonnulli  affirmant,  ad  tumores  cranii  sanguineos  gignendos  exercent. 


I 

s-  »• 

Y.  Illi  partus  45  infantium  tumore  cranii  sanguineo  affectorum  hunc  prae- 
buerunt decursum: 

a.  eulociae  i.  e.  partus  regulis  convenientes  absoluti  sunt 37 

quorum  maxiina  pars  facili  negotio  edita  est,  pauci  tantum  tardi,  tres  labo- 
riosi, minime  vero  morbosi  fuerunt 

b.  dystociae  i.  e.  partus  morbosi  regulisque  non  convenientes  solummodo  fuerunt  8 
inter  quos  unus  casus  dystociam  dysdynamicam  sistens  auxiliis  therapeuticis, 
quinque  casus  usu  forcipis  obstetriciae, 

denique  unus  ope  partus  arte  praematuri  solutus  est. 

Unum  eorum  partum  observare  mihi  non  licuit,  ita  ut  probabiliter  ad  par- 
tus regulis  convenientes  referri  debeat. 

Quod  attinet  ad  artis  auxilia  in  his  partubus  lata,  rheumatismus  uterr  semel  fuit,  qui  opem 
ferendam  therapeuticam  requireret;  usus  forcipis  obstetriciae,  habitu  parturientium  justo,  nonnisi 
in  primiparis  necessarius  fuit:  semel  propter  habitum  pelvis  virilem,  bis  propter  pelvim  s.  d.  sim- 
pliciter nimis  angustam  et  bis  propter  infantem  in  exitu  pelvis  diutius  commorantem  ibique  a parti- 
bus genitalium  mollibus  hic  nimis  adstrictis  retentum. 

Partus  arte  praematurus  tricesima  quinta  graviditatis  hebdomade  propter  pelvim  s.  d.  sim- 
pliciter ubique  nimis  angustam  provocatus  est. 

Partus  clunibus  praeviis  eam  ob  causam  jam  ad  partus  faciliori  negotio  solutas  pertinet, 
quod  infans  soror  gemina  fuit. 


S-  10. 

VI.  Tumores  cranii  sanguineos  in  45  recens  natis,  qui  jam  commemorati 
sunt,  et  vario  capitis  loco  et  vario  temporis  post  partum  momento  ortos  vidi, 
iique  universi  53  fuerunt,  quorum  tres  simul  aderant' in  aliis  recens  natis,  in  aliis  autem  duo,  in 
aliis  tumor  cranii  sanguineus  alius  alium  excipiebat. 

Disquisitione  horum  53  tumorum  cranii  sanguineorum  accurate  instituta,  inveni 

1)  ante  partum  ortos  tumores  2 

2)  partu  durante  et  paulo  post  partum  editura 24 

3)  altero  post  partum  die  * 4 

4)  tertio  „ „ „ 15 

5)  quarto  „ „ „ 1 

«)  quinto  „ „ „ 1 

j)  sexto  ,,  ,,  ,,  1 

8)  septimo  „ „ „ 1 

9)  decimo  post  partum  die  ...  1 

10)  undecimo  „ „ „ 1 


11)  dies,  quo  post  partum  tumor  ortus  sit,  non  observatus  est 2 

Plurimi  quidem  auctores  alterum  tertiumve  diem  post  partum  editum  id  temporis  esse  momentum 
certum,  qno  tumores  cranii  sanguinei  oriri  soleant,  contendunt;  eamque  sententiam  aliunde  auditam 
alii  denuo  referunt,  nihilominus  jam  Osiander,  Schmitt,  Naegele,  alii  hunc  tumorem  ante 
partum  infantis  observaverunt  et  dignoverunt.  Equidem  quoque  coram  auditoribus  meis  in  altero  casu 
ante  rupta  ovi  velamenta,  in  altero  statim  post  rupta  ovi  velamenta  tumorem  cranii  sanguineum  dignovi 
meamque  opinionem  cum  omnibus,  qui  aderant,  communicavi;  quos  magna  id  affecit  laetitia,  quod  dia- 
gnosis jam  antea  stabilita  partu  edito  paulo  post  probata  est.  In  reliquis  tumorum  cranii  sanguineorum 
casibus  subinde  post  partum  observatis  diagnosis  aut  ab  obstetricibus  aut  ab  aliis  hominibus  partum  ob- 
servantibus vel  curantibus  facta  est.  Quum  vero  aliorum  observationes , nisi  antea  a me  accurate  et 
severe  examinatae  sunt,  admittere  non  soleam,  hic  mihi  monendum  esse  videtur,  etiamsi  fortasse  in 
aliquibus  hujusmodi  casibus  tumorum  cranii  sanguineorum  statim  post  partum  observatorum  nihil  nisi 
capita,  quae  vocantur,  succedanea  adfuerint,  omnino  veros  tumores  cranii  sanguineos,  aliquo  tempore 
forsitan  seriori  ortos,  a me  inventos  esse.  Quae  re  vera  sententia  eo  minus  mira  apparet,  quo  plures 
ipse  tumores  cranii  sanguineos  una  cum  capite  succedaneo  complicatos  observavi;  qui  status  mor- 
bosi omnino  aperte  inter  se  differunt,  ut  manus  nonnisi  inhabilis  alios  cum  aliis  commutare  possit. 


S-  11- 

Ex  omnibus  autem,  quae  paulo  ante  (§.10.)  ad  rationes  putandas  composui  et  commemo- 
ravi, haec  sequuntur r 

1)  conditionibus  plus  minusve  similibus  ortum  tumorum  cranii  sanguineorum  amplecti  tres 
priores  post  partum  dies  multoque  rarius  evenire,  si  ante  partum  editum  aut  durante  partu  tumor 
cranii  sanguineus  observetur,  haec  altera  autem  conditio  eaque  gravis  accuratius  etiam  investigetur 
necesse  est. 

Spatio  annorum  1S31  et  1S32,  quo  haud  parva  gravidarum  copia  Cholera  asiatica  exstin- 
guebatur, partim  in  nosocomiis  publicis,  partim  in  praxi  mea  inter  pauperes  exercita  sectionem  Cae- 
saream in  27  cadaveribus  instituendi  occasio  mihi  oblata  est  etiamque  praeter  hos  saepius  illam 
operationem  peregi.  Simul  autem  plurium  infantium  hac  via  in  lucem  editorum  cadavera  secare 
potui  et  inprimis  eorum  capita  craniiqne  ossa  anatomiam  pathologicam  respiciens  accurate  perscru- 
tatus sum.  In  nullo  horum  recens  natorum  nisi  in  uno  aliquem  inveni  tumorem , qui  super  exter- 
nam dextri  ossis  bregmatis  superficiem  elatus  marginem  ab  osse  quodammodo  bene  distinguendum, 
acutum  et  circumscissum  offerebat  et  foramen  in  osse  reperiendum  prodebat.  Quum  sectionem 
hujus  tumoris  coram  duobus  Chirurgiae  Candidatis  instituissem,  praeter  opinionem  vidimus,  loco 
materiei  osseae  hic  adesse  duas  laminas,  quae  ad  modum  parvi  marsupii  extensae  sanguinem  recen- 
tem et  laete  rubentem  et  coagulatum  continebant.  Totum  cranium  ejusque  vasa  sanguifera  eaque 

minima  multo  sanguine  erant  referta.  — Hoc  praeparatum  in  mea  craniorum  recens  natorum  col- 
lectione adhuc  asservatur. 

Ad  illud  usque  tempus,  priusquam  sectionem,  quae  modo  descripta  est,  instituerem,  statum 
ejusmodi  morbosum  in  cranio  recens  natorum  re  vera  observari  non  putavi,  quippe  qui  antea  nus- 
quam utramque  ossium  cranii  laminam  ea  ratione,  qua  quoad  sinus  frontales  in  ossibus  frontis,  in 
processu  mastoideo  aetate  magis  provecta  conspicitur,  digredi  observavissem.  Iam  quidem  Os ian- 
der  (Handbuch  der  Entbindungskunst.  Bd.  II.  Tiib.  1830.  §.  207.  pag.  371.)  de  illa  re  haec  di- 
cit: „Liquore  amnii  copioso  jam  ante  partum  hi  tumores  oriuntur,  ita  ut,  si  ille  tumor  mollis  per 
velamenta  ovi  non  rupta  tangitur,  falsa  opinio,  aliam  infantis  partem  nec  caput  esse  praevium,  me- 
dicum decipere  possit ;“  ratione  magis  definita  idem  auctor  (Beobachtungen,  Abhandlungen  und 
Nachrichten  etc.  Tiibing.  1787.)  historiam  sectionis  nobiscum  communicans  adnexa  delineatione 
morbi,  qui  certissime  tumorem  cranii  sanguineum  sistit,  haec  addit:  ,, haec  peculiaris  ossium  cranii 
conditio  a morbo  infantem  utero  adhuc  inclusum  ingresso  orta  esse  videtur.  “ Similem  observatio- 
nem Zeli  erus  (Commentatio  de  cephalaematomate.  Heidelberg.  1822.  p.  36.)  protulit  de  infante, 
qui  copioso  amnii  liquore  partuque  sine  ulla  difficultate  edito  in  utroque  bregmatis  osse  tumorem 
jam  una  cum  partu  in  lucem  proferebat,  quorum  alter  ante  velamenta  ovi  rupta  capite  adeo  in  aper- 
tura pelvis  superiori  adhuc  haerente  a digitis  explorantibus  tactus  est.  Equidem  quum  meas  de 
tumore  cranii  sanguineo  observationes  III.  Prof.  Busch,  regi  a consiliis  medicis,  exposuissem,  is 
ipse  similem  observationem  a se  factam  mihi  narravit.  Itaque  ex  his  observationibus  patet,  hunc 
peculiarem  morbum,  de  quo  hoc  libello  dissero,  jam  nobis  offerri  infante  velamentis  ovi  adhuc  in- 
cluso, ejusque  causam  peculiari  structura  histiologica  et  ossium  et  vasorum  niti.  De  his  observa- 
tionibus inter  Midi  aelem  et  Schmitt  convenit;  isque  Nae  gei  e et  Zeller  hanc  similem  ferunt 
sententiam:  „infantes  una  cum  his  tumoribus  in  lucem  edi  certum  est;  hi  autem  tumores  interdum 
tam  parum  eminent,  ut  initio  se  subducant  observanti  medico,  et  altero  tertiove  demum  post  par- 
tum die  cognoscantur;  num  vero  statim  post  partum  editum  oriantur,  incertum  hucusque  nec  decer- 
nendum est.“ 

Tumor  cranii  sanguineus,  quem  decimo  post  partum  die  observavi,  in  dextro  frontis  osse 
situs  fuit,  nec,  num  jam  prius  adfuerit,  pro  certo  dicere  possum;  tumor  autem,  quem  undecimo 
post  partum  die  conspexi,  in  sinistro  bregmatis  osse  situs  fuit.  Itaque  si  tumores  cranii  sanguinei, 
quos  inter  tertium  undecimumque  post  partum  diem  observavi,  cum  iis  comparantur,  quos  jam  inter 
primum  tertiumque  post  partum  diem  exortos  vidi,  omisso  illo  utroque  casu  non  accurate  observato, 
ratio  invenitur  haec:  1:  S1/^* 

2.  Itaque  si  interdum  post  partum  eumque  post  tertium  diem  tumores  cranii  sanguinei  con- 
spiciuntur exorti,  id  haud  raro  inde  ducendum  est,  quod  eorum  ortus  nos  saepe  fugiat.  Hoereus 
quidem  (Ueber  die  innere  und  iiussere  Schadelhlutgeschwulst  der  neugeborenen  Kinder.  Frankf.  a.  M. 
1823.  Cf.  v.  Siebolds  Journal.)  aliquem  protulit  casum,  in  quo  demum;  praeteritis  post  partum 
tribus  hebdomadibus  tumor  cranii  sanguineus  observatus  esse  dicitur;  sed  sedes  tumoris  totaque 
morbi  descriptio  rei  peritis  distincte  prodit,  illum  morbum  minime  verum  tumorem  cranii  sanguineum 
sed  potius  tumorem  fuisse  recens  natorum  sanguineum  e laesione  traumatica  ortum,  etiamsi,  quan- 
tum possit,  mater  infantis  sententiam  contrariam  tueatur.  Mihi  ipsi  hujusmodi  tumores  recens  na- 

torum  sanguineos  observandi  occasio  crebro  oblata  est,  qui  quamquam  omnino  similitudinem  veri 
tumoris  cranii  sanguinei  recens  natorum  prae  sc  ferant,  nihilominus  et  sua  sede,  et  colore  et  de- 
cursu bene  atque  definite  distingui  possunt. 


S-  12. 


Nunc  quaeritur:  quonam  temporis  momento  oriuntur  tumores  cranii  sanguinei  recens  natorum? 

utrum  ante  partum, 
an  partu  durante, 
an  post  partum? 
et  si  ante  partum  oriantur, 

utrum  adferuntur  aliquo  evolutionis 
ossium  bregmatis  impedimento? 
an  sistunt  morbum  acquisitum 
laminarum'  ossium  cranii,  aut 
ipsorum  vasorum  eorumque  parietum,  aut 
pericranii  ? 

praeterea  si  durante  partu  oriantur, 

utrum  sola  ratione,  qua  caput  infantis  per  pelvini  traducitur, 
an  potius  via  traumatica  usuque  instrumentorum  obstetriciorum  necessario 
illi  tumores  cranii  sanguinei  excitantur? 
postremo,  si  post  partum  oriantur, 

utrum  permutatus  novusque  sanguinis  circuitus,  praedispositione  ad  angiecta- 
siam  vasorum  oriundam  certo  simul  data  telaque  ossium  cranii  ad  hujusmodi 
extravasata  sanguinis  jam  per  se  prona,  tumores  cranii  sanguineos  gignit, 
an  potius  ipsi  gignuntur  ratione  deuteropathica  et  secundaria? 

Meas  de  his  sententias  alio  quo  loco  accuratius  et  fusius  exponam. 


S-  13. 


Semiotice  tumorum  cranii  sanguineorum  ea  omnia  complectitur  symptomata,  quae 
et  soli  huic  morbo  peculiaria  sunt  et  quibus  hic  recens  natorum  morbus  ab  aliis  multis  distinguitur 
morbis,  qui  in  capite  infantium  conspiciuntur.  Haec  autem  signa  characteristica  spectant  - 
1,  sedem  tumorum  cranii  sanguineorum, 

numerum  eorum  consuetum  vel  inconsuetum, 
formam,' 

magnitudinem,  ratione  superficiei  et  eminentiae  eorum  simul  habita, 
habitum  externum, 

marginum  formam  aliasque  conditiones, 


2, 

3, 

«. 

7,  colorem  cutis  superjacentis, 

S,  calorem  tumorum, 

9,  mutationes,  quas  hujusmodi  tumores  aetate  progrediente  suheunt, 
10,  postremo  universam  infantium  valetudinem. 


Forsitan  quoque,  quae  cadavere  secto  inveniuntur,  hic  memoranda  sint,  sed  nihil  sunt  nisi  exem- 
plum posthumum. 

Itaque  quum  semiotice  tumorum  cranii  sanguineorum  praecipue  ad  signa  externe  animad- 
vertenda restringatur,  multum  refert,  quanam  infantis  aetate,  i.  e.  quonam  post  partum  tempore  tu- 
mor cranii  sanguineus  observetur  et  distinguatur. 

Auctores  varii  varia  ratione  hanc  pathologiae  partem  tractaverunt  atque  in  diversas  abierunt 
sententias,  iique  de  tumorum  hujusmodi  sede,  consueto  numero,  forma,  magnitudine  ctc.  tantopere 
inter  se  non  discreparent,  si  ohines  eodem  stadio  tumorem  cranii  sanguineum  observavissent  et  ve- 
rum hujusmodi  tumorem  ab  aliis  similibus  diligenter  dignovissent.  Praeterea  adducor,  ut  credam, 
plurimos  de  hac  re  scriptores,  etiamsi  observationes  diligenter  et  accurate  notatas  nobiscum  com- 
municaverint, nihil  observasse  et  descripsisse  nisi  aliquem  singularem  tumorum  cranii  sanguineorum 
casum  ejusque  aliquod  singulare  stadium,  ita  ut,  mutationibus  morbi  continuo  subsequentibus  signis- 
que pathologicis  unoquoque  temporis  momento  idtra  progredientibus  vel  etiam  evanescentibus,  illo- 
rum descriptiones  neque  ubique  valere  nec  congruere  possint.  Sed  praeter  hanc  temporis,  quo 
observati  sunt  tumores  cranii  sanguinei,  accuratam  definitionem,  semiotice  cum  fructu  efficienda  et 
nobiscum  communicanda  praecipue  quoque  pendet  ex  complicationibus,  quae  simul  adsunt,  bene 
dignoscendis,  e cura,  quam  medicus  jam  e longiori  tempore  gessit , denique  e diverso  sanationis 
stadio,  quod  pro  varia  morbi  causa  et  specie  admodum  differt 


YII.  De  numero  sedeque  tumorum  cranii  sanguineorum  notationes  quaedam. 
Illi  45  recens  nati,  qui  ad  unum  omnes  53  tumores  cranii  sanguineos  offerebant,  ex  iis,  si 
numerum  sedemque  spectas,  varia  ratione  aegrotaverunt. 


1.  Uno  cranii  tumore  in  hoc  illove  bregmatis  osse  laboraverunt  ....  39  recens  nati, 

2.  unum  in  utroque  bregmatis  osse  tumorem,  itaque  duos  tumores  cranii 


Inter  hos  53  tumores  cranii  sanguineos 

1.  sedem  30  in  dextro  bregmatis  osse  observavi, 

2.  sedem  autem  17  in  sinistro  bregmatis  osse, 

3.  sedem  trium  tumorum  in  osse  occipitis, 

4.  praeterea  unum  tumorem  vidi  in  dextro  frontis  osse  situm, 

5.  non  accuratius  descripti,  nihilominus  autem  in  ossibus  bregmatis  observati  sunt  duo 


§•  14. 


sanguineos,  obtuierunt 

3.  tres  autem  tumores  . 


tumores. 

Tumores  cranii  sanguinei  in  ossibus  bregmatis  observati  numero  sunt  49,  ita  ut  ratio,  quae 
inter  tumores  in  ossibus  bregmatis  sitos  et  inter  tumores  in  osse  occipitis  sitos  intercedit,  baec 
sit:  1 : 16  /3, 

ratio  autem,  quae  inter  tumores  ossium  frontis  et  bregmatis  intercedit,  baec  sit:  1 : 49. 

Una  cum  tumoribus  cranii  sanguineis  pars  quaedam  recens  natorum  ex  capite,  quod  vocatur  succe- 
daneum, aegrotavit.  Quum  autem  omnes  recens  nati  aut  primo  aut  secundo  capitis  praevii  situ  ob- 
servato in  lucem  editi  sint,  sequitur,  ut  illa  capita  succedanea  solummodo  aut  in  dextra,  aut  sinistra, 
praecipue  autem  posteriori  capitis  parte  conspici  possint  ac  debeant. 

Supra  ( §.  9. ) inter  45  partus  buc  spectantes  37  partus  regulis  ab  omni  parte  convenisse, 

i.  e.  eutocias  fuisse  exposui,  quorum  maxima  pars  facillimo  parturientis  negotio  est  absoluta.  In  iis 
omnibus  caput  succedaneum  plane  non  adfuit,  tumor  autem  cranii  sanguineus  statim  post  partum 
editum  certissime  observatus  est.  In  unoquoque  reliquorum  partuum  casu  nonnisi  tumor  levis  san- 
guinis sugillatione  effectus,  sed  jam  aliquot  horis  post  iterum  evanidus,  adfuit,  et  in  quo  casu  tumor 
cranii  sanguineus  simul  conspiciebatur,  bic  tamen  verus  statim  et  definite  dignosci  potuit. 

Itaque  si  veri  tumores  cranii  sanguinei  cum  aliis  sanguinis  sugillatione  effectis  diligenter  et 
accurate  comparantur,  haec  nobis  efficitur  ratio: 

1.  In  12  recens  natis  una  cum  tumoribus  cranii  sanguineis  observati  sunt  capita,  quae  di- 
cuntur succedanea,  quorum,  cum  in  duobus  recens  natis  utrumque  os  bregmatis  hujusmodi  tumorem 
offerret,  14  fuerunt. 

2.  Novies  illa- capita  succedanea  una  cum  tumoribus  cranii  sanguineis  observati  sunt  in 
uno  eodemque  bregmatis  osse. 

3.  Quinquies  situm  fuit  caput  succedaneum  in  altero  bregmatis  osse,  et  in  altero  tumor 
cranii  sanguineus. 

4.  Pluries  tumor  cranii  sanguineus  tum  demum  observatus  est,  cum  capita  succedanea  eva- 
nuerunt, interdum  quoque  alius  status  morbosus  una  cum  alio  adfuit. 

5.  In  illis  4 infantibus,  qui  supra  memorati  sunt,  quorum  unusquisque  duos  tumores  cranii 
sanguineos  offerebat,  tumorem  in  utroque  bregmatis  osse  definitum  et  circumscriptum  inveni.  In 
alio  horum  recens  natorum,  qui  facili  negotio  primam  capitis  praevii  speciem  exhibens  editus  est, 
statim  post  partum  in  utroque  bregmatis  osse  conspiciebatur  tumor  parum  eminens,  qui  postea 
multo  crevit.  Quod  ad  duos  alios  recens  natos  attinet,  alter  eorum  primam  situs  capitis  praevii 
speciem,  alter  secundam  sequens  per  pelvim  traductus  est;  in  illo  casu  conspiciebatur  tumor  cranii 
sanguineus  dextri  ossis  bregmatis  simul  cum  parvo  tumore  sanguinis  sugillatione  effecto,  tertio  de- 
mum post  die  tumor  cranii  sanguineus  in  sinistro  bregmatis  osse  exortus  est;  in  hoc  casu  autem 
alter  cranii  tumor  sanguineus  statim  post  partum  editum,  alter  horis  48  post  in  conspectum  venit. 
Quartus  duplicis  tumoris  cranii  sanguinei  casus  integumenta  capitis  valde  tumida  obtulit,  ita  ut 
utrumque  tumor  cranii  sanguineus  horis  48  demum  post  dignosci  posset. 

6.  Quod  ad  duos  infantes,  quos  supra  commemoravi,  attinet,  quorum  unusquisque  tres  tu- 
mores cranii  sanguineos  offerebat,  alter  eorum  situm  e prima  specie  capitis  praevii  habens  citissime 
editus  est,  ita  ut  nullum  quidem  caput  succedaneum  adesset,  statim  autem  post  partum  editum  in 
dextro  bregmatis  osse  primus,  tertio  post  die  in  sinistro  bregmatis  osse  secundus  et  quinto  post 

die  in  occipite  tertius  tumor  cranii  sanguineus  conspiceretur.  Denique  alter  infans,  cujus  sub  partu 
situm  observare  mihi  non  licuit,  facili  negotio  et  nullo  capite  succedaneo  natus  est;  tertio  demum 
post  partum  die  in  occipite  tumorem  cranii  sanguineum  animadvertimus. 

7.  Tumoribus  cranii  sanguineis  locus  erat  in  osse  bregmatis  sub*  partu  praevio,  quod  sym- 
physi ossium  pubis  adjacebat in  20  infantibus. 

8.  Tumor  cranii  sanguineus  in  osse  bregmatis  non  praevio  sed  promontorio  adjacente 

situs  est  in  IS  infantibus. 

Quaenam  hujusmodi  conditiones  in  reliquis  14  casibus  fuissent,  sciscitari  non  potui. 

9 Clunibus  quoque  praeviis  tumorem  cranii  sanguineum  in  dextro  bregmatis  osse  inveni. 

10.  Eodem  osse  ex  tumore  cranii  sanguineo  aegrotante,  semper  eadem  quoque  horum  os- 
sium pars  et  praeter  hanc  eorum  nulla  sedem  tumoris  exhibuit. 

11.  Nam  in  unoquoque  eorum  tumorum  casu,  qui  hoc  illudve  bregmatis  os  spectabant,  tu- 
mor cranii  sanguineus  superiorem  ossis  bregmatis  partem,  i.  e.  verticem,  occupabat  et  angulum  oc- 
cipitalem versus  ea  ratione  deorsum  extendebatur,  ut  tuber  parietale  ab  eo  non  attingeretur,  quo 
facto  tanquam  propugnaculum  tumoris  cranii  sanguinei  sisti  a tubere  parietali  apparuit. 

12.  Similem  rationem  de  tumoribus  cranii  sanguineis  observavi  in  osse  frontis  sitis,  quas 
111.  Prof.  Dr.  Valentin  una  mecum  perscrutatus  est;  etiam  in  hoc  casu  tumor  cranii  sanguineus  so- 
lummodo partem  squamosam  ossis  frontis  supra  tuber  frontale  occupabat,  quod  tumor  minime  trans- 
gressus erat. 

13.  Denique  tumores  quoque  cranii  sanguinei  in  osse  occipitis  observati  sunt,  quorum  alte- 
rum in  usu  medico  privato  fratris  mei  Dr.  Burchardi,  alteros  duos  in  lechodocliio  nostro  observandi 
occasio  mihi  oblata  est;  illius  ossis  partem  occipitalem  occupabant. 

14.  In  nullo  alio  ossium  cranii  loco  inter  casus  hujus  morbi  satis  frequentes,  quorum  dis- 
quisitionem anatomicam  peragere  mihi  licuit,  tumores  cranii  sanguineos  sitos  inveni. 

15.  Jam  restat,  ut  moneam,  sectionibus  12  tumorum  cranii  sanguineorum  a me  institutis 
locum  sanguinis  extravasati  semper  repertum  esse  aut  pericranium  inter  et  ossa  cranii,  aut  inter  ossa 
cranii  vel  laminas  ossium  ipsas,  aut  simul  inter  integumenta  ossium  cranii  externa  et  interna  lami- 
nasque ossium  latorum  ipsas;  qua  de  re  in  hujusmodi  morbis  arte  sanatis  similem  adfuisse  structu- 
ram pathologicam  opinari  jure  meritoque  mihi  videor. 

16.  Itaque  tumores  cranii  sanguineos  aut  externos,  i.  e.  in  lamina  ossium  externa  sitos, 
aut  simul  internos,  aut  intra  ossium  laminas  sitos  fuisse  ex  accurata  eorum  disquisitione 
anatomica  patet. 

' S-  15. 

VIII.  De  forma  et  magnitudine  tumorum  cranii  sanguineorum  observationes 
quaeda  m. 

Forma,  magnitudo  aliaeque  tumorum  hujusmodi  conditiones  variae  sunt  pro  eorum  evolutio- 
nis progressu,  pro  complicationibus,  pro  eorum  sede,  pro  cura  instituta,  denique  pro  sanatione  pro- 
cedente et  pro  valetudine  recens  natorum  universa. 

Secundum  meas  observationes  forma  tumorum  cranii  sanguineorum  inprimis  pro  loco,  quem 
obtinent,  differt,  id  est:  utrum  in  altero  bregmatis  osse,  an  in  altero  frontis,  an  in  osse  occipitis 
inveniantnr.  Peculiaris  eorum  locus  est,  qui  simul  peculiarem  formam  sistit.  Hac  conditione  forma 
eorum  ubique  repetita  semperque  sibi  similis  sistitur,  quae  non  solum  habitu  externo,  sed  etiam  in- 
primis  post  mortem  infantis  statu  ossium  cranii  morboso  cernitur.  Ex  iis,  quae  in  paragrapbo  an- 
tecedente exposui  , patet,  sedem  tumorum  cranii  sanguineorum  inveniri  in  vertice  ossium  bregma- 
tis neque  unquam  ultra  tuber  parietale  extendi;  praeterea  etiamsi  interdum  appareat,  materiam  os- 
sium ipsam  vel  pericranium  ultra  tuber  parietale  situm  ab  hujusmodi  statu  morboso  correptum  esse, 
tamen  multo  veri  similius  est,  soliditatem  hujus  loci  primitiam  et  peculiarem  arctamque  pericranii 
cum  tubere  conjunctionem  non  admittere,  ut  ille  tumor  latius  extendatur,  e contrario  is  ipse  sem- 
per  hoc  loco  restringitur.  Itaque  ortus  horum  tumorum,  etiamsi  saepius  ad  vitam  foetus  peculiarem 
certo  referendus  sit,  nunquam  ante  formatum  tuber  hic  considerandum  conspici,  et  vitium  primae 
formationis  ossium  vocari  potest,  vel  potius  deformatio  et  immutatio  formae  et  materiei  ossium  pri- 
mitiae hujus  morbi  causa  esse  videtur.  Quod  autem  horum  cranii  tumorum  sanguineorum  externum 
habitum  formamque  attinet,  haec  pauca,  quae  vel  ope  visus  vel  tactus  cognoscuntur,  monenda  sunt: 

a.  Forma  et  habitus  eorum  tumorum,  quos  in  ossibus  bregmatis  sitos  vidi,  semper  fere  ad  lon- 
gitudinem ovalis  est,  in  basi  ambitus  eorum  major  minorve  fuit,  iique  magis  minusve  pro 
diverso  aut  evolutionis  aut  sanationis  stadio  eminebant.  Disquisitione  eorum  anatomica  per- 
acta, alii  tumores  iique  plurimi  in  forma  sedis  et  basi  offerebant  imaginem  renum,  alii  au- 
tem cornu  copiae,  cujus  major  ambitus  ad  marginem  coronalem  ossis  bregmatis  conver- 

« sus  fuit. 

b.  Tumores  autem  in' osse  occipitis  siti  in  habitu  externo  offerebant  formam  saepe  rotundam, 
et  sic  quoque 

c.  tumores  in  osse  frontis  siti  sese  habebant;  nihilominus  etiam  horum  basis  imaginem  renum 
prae  se  tulit. 

Hac  definita  conditione  tumores  cranii  sanguinei  accurate  distinguuntur  ab  aliis,  qui  aut  lapsu 
infantium  ad  terram,  aut  applicatione  forcipis,  aut  pressu  capitis  exostoses  versus  etc.  effecti  sunt; 
hi  quoque  tumores  vario  ambitu  et  habitu  variisque  locis  conspiciuntur.  Habitus  tumorum  cranii 
sanguineorum,  uti  jam  supra  ex  parte  monui,  pro  evolutione  progrediente  aut  cessante  mutatur. 
Nain  si  eorum  curam  solis  naturae  viribus  committimus,  succedentem  mutationem  conspicuam  obser- 
vamus, quae  a margine  tumorum  exiens  ad  medium  progreditur  habitumque  mutatum  efficit. 


S-  16. 

Itaque  quum  in  paragrapbo  antecedente  habitum  tumorum  cranii  sanguineorum  maximam  par- 
tem ex  eorum  situ  pendere  demonstraverim,  sequitur,  ut,  forma  eorum  externa  ubique  repetita,  §e- 
des  quoque  horum  tumorum  in  ossibus  cranii  singulis  constans  et  pro  diverso  osse  morboso  similis 
eademque  sit.  — Etiamsi  plures  de  tumore  cranii  sanguineo  auctores , velut  Joerg  et  Naegele,  con- 
tendant, eos  in  unoquoque  cranii  loco,  qui  sub  partu  prematur,  offerri  posse,  praeterea  etiamsi  Un- 

ger,  cujus  sententiam  Sehmeisser  amplexus  est,  adeo  in  processu  mastoideo  hujusmodi  tumorem  se 
vidisse  gloriatur,  veram  tamen  rectamque  illam  observationem  fuisse  nondum  milii  persuadere  potui. 
Error  jam  anatomicus  vocari  debet,  si  quis  in  processu  mastoideo  ipso  ossis  temporum  verum  tu- 
morem cranii  sanguineum  obviam  fieri  contendat,  quum  is  ipse  processus  in  recens  nato  nondum 
adsit.  Praeterea  illos  omnes  tumores,  qui  infra  tubera  eorum  ossium  cranii,  quae  plerumque  tumore 
cranii  sanguineo  affecta  esse  solent,  e laesione  fortasse  traumatica  exorti  et  noliiscum  communicati 
sunt,  cum  veris  cranii  tumoribus  sanguineis  confusos  esse  putaverim.  Quae  quoque  sententia  de 
illo  tumore  valere  videtur,  quem  EI.  de  Siebold  et  Hoere  in  osse  temporum  observaverunt.  Hic 
enim  casus  si  accurate  investigatur,  re  vera  nihil  nobis  offerre  videtur,  nisi  extravasatum  sanguinis 
causa  traumatica  effectum,  quo  major  fissura  cranii  omnino  adesset. 

✓ 

Plurimi  scriptores  docent,  tumores  cranii  sanguineos  solummodo  in  uno  eodemque  cranii  loco, 
i.  e.  in  vertice  ossium  bregmatis  inveniri;  haec  sententia  veterum  est,  quae  a Michaele  et  Paletta 
posita  et  stabilita  est. 

Qui  autem  putant,  tumores  cranii  sanguineos  nonnisi  post  partus  capite  praevio  editos  oriri 
re  vera  falluntur.  Jam  enim  Naegele,  Meissner,  alii  tumorem  cranii  sanguineum  etiam  capite  postero 
observari,  nobis  tradiderunt;  ad  quam  opinionem  meae  quoque  observationes,  quae  supra  allatae 
sunt,  accedunt. 

Ut  Hoereum  omittam , posteriori  tempore  EI.  de  Siebold,  Hiiter,  Merrem  et  Meissner  interni 
tumoris  cranii  sanguinei  mentionem  fecerunt,  quem  cum  fissuris  et  fracturis  cranii  junctum  deprehen- 
derunt. In  omni  casu  veri  tumoris  cranii  sanguinei  interni  externum  etiam  simul  ortum  tumorem  san- 
guineum nunquam  deesse  vidi. 

Plurimi  quidem  scriptores,  qui  hunc  morbum  tractaverunt,  in  singulis  recens  natis  singulos 
quoque  tumores  cranii  sanguineos  observari  dicunt;  meae  tamen  observationes  in  uno  eodemque 
recens  nato  plures  hujusmodi  tumores  interdum  offerri  probant,  id  quod  jam  prius  Michaelis,  Pa> 
letta,  Naegele,  Zeller,  Lang,  d!Outrepont,  Kraus,  Hiiter  alii  docuerunt. 

Equidem,  uti  Busch  aliique,  tumores  cranii  sanguineos  saepissime  prope  ad  angulum  ossis 
bregmatis  lambdoideum  sitos  inveni,  iique  bine  angulum  coronalem  versus  extensi  in  regione  tube- 
ris sinum  tanquam  inversum  exhibebant,  ita  ut  tumor  habitum  externum  renis  in  medio  dissecti 
offerret;  etiamsi  interdum  habitus  ejus  magis  ovalis  esset,  in  secando  tamen  tumore  habitum  ejus 
internum  aut  atb  imaginem  renis  aut  ad  cornu  copiam  accedentem  ubique  observavi,  qua  de  causa 
quoque  accuratas  hujus  conditionis  delineationes,  ex  quibus  tumorum  habitus  melius  cognosceretur, 
inibi  paravi.  Cum  iis,  quae  paulo  ante  commemoravi,  conferendus  est  casus,  quem  Hesselbach  ob- 
servavit, et  Hoere  (De  tumore  cranii  recens  natorum  sanguineo  et  externo  et  interno.  Berol.  1823. 
Tab.  II.  fig.  1.)  nobiscum  communicavit,  praeterea  conferenda  sunt,  quae  Osiander  (J.  B.  Osiander, 
Beobachtungen,  Abhandlungen  und  Naehrichten  etc.  Tiib.  1787.  p.  233  — 37.  Tab.  I.  fig.  3.  n. 
<»6.)  aliique  plures  auctores  protulerunt. 

$•  17. 

IX.  De  colore  cutis  in  tumoribus  cranii  sanguineis  recens  natorum  nobis  obvio. 

Alii  iique  plurimi  hujus  morbi  scriptores,  colorem  cutis  tumorum  sanguineorum  superjacentis 
minime  mutatam  esse  affirmant,  alii  autem,  velut  Feiler,  colorem  cutis  eorum  lividum  observaverunt. 
Osiander  (Handb.  der  Entbindungskunst  etc.  Tiib.  1830.  Bd.  II.  §.  268.)  eos:  „ propter  externam 
speciem  ex  livide  rubram “ a capite,  quod  vocant  succedaneum,  dignoscere  vult;  color  cutis  super- 
jacentis violaceus  fuit  in  casu,  quem  Huter  (Allgem.  deutsclve  Zeitsclirift  fur  Geburtskunde,  Bd.IV. 
St.  2.)  descripsit.  Meae  observationes  haec  docent: 

1.  Colorem  cutis  tumorum  cranii  sanguineorum  observare  mihi  non  licuit  in  . . 7 rec.  nat. 


2.  aliquis  color  paululum  canus  per  cutem  admodum  tenuem  elucebat  in  . . . 3 — 

3.  tumor  colore  puniceus  fuit  in 2 — 

4.  color  fuit  violaceus,  ex  rubro  subniger  et  lividus  in 7 — 

5.  tumores  a consueto  cutis  colore  nulla  ratione  recesserunt  in 24  — 


quibus  addatur,  quod  pluries,  quum  color  cutis  fuscus  conspiceretur,  et  caput  succedaneum  simul 
adesset,  nihilominus  idem  color  fuscus  remanebat,  postquam  caput  succedaneum  jam  plane  evanuit. 
Hunc  peculiarem  fuscum  colorem  certissime  observavimus  in  eo  recens  nato,  qui  33ta  graviditatis 
hebdomade  et  ope  partus  arte  praematuri  iu  lucem  editus  est,  ubi  nullum  quidem  caput  succeda- 
neum, statim  autem  post  partum  confectum  tumor  cranii  sanguineus  ex  ruhro  subniger  adfuit. 


S-  18. 

X.  Observationes  quaedam  de  caloris  indole,  quam  tumores  cranii  san- 
guinei prae  se  ferebant.  , 

Duorum  solummodo  tumorum  calor  a calore  reliqui  corporis  consueto  discessit.  Alter  eorum 
(J.  W.  Betsclder,  Annalen  etc.  Bd.  II.  p.  191.)  in  osse  occipitis  situs  erat,  ejusque  accurata  de- 
scriptio, quae  in  illo  libro  est,  rectam  diagnosin  probat.  Alter  autem  hujusmodi  tumor  in  sinistro 
bregmatis  osse  recens  nati  conspiciebatur,  cujus  calor  adauctus  maximam  partem  solum  ex  cura 
adhibita  pendebat;  nam  methodus  a Goelisio  proposita  et  a Krukenbergio  (in  lectionibus)  laudata 
cauterium  potentiale  adhibendi  in  usum  vocata  erat.  Reliquorum  autem  31  tumorum  cranii  sangui- 
neorum calor  a calore  infantis  universo  minime  discrepabat. 


S-  19. 

XI.  De  pulsatione  in  tumoribus  cranii  sanguineis  invenienda  observatio- 
nes quaedam. 

Conspicua  quoque  pulsatio,  in  duobus  cranii  tumoribus  sanguineis  observata  et  a pluribus 

medicis  Clinicum  nostrum  frequentantibus  comprobata  est.  Alter  tumor  eorum  is  est,  quem  extremo 
hoc  libello  descripsi;  alter  autem  ad  infantem  pertinet,  qui  ex  duobus  cranii  tumoribus  sanguineis 
et  in  dextro  et  in  sinistro  bregmatis  [osse  aegrotavit.  Pulsatio  in  tumore  dextri  ossis  bregmatis 
tangebatur  et  sectione  post  infantem  mortuum  instituta  simul  symptomata  tumoris  cranii  sanguinei 
interni  invenimus.  Itaque  quibuscum  conditionibus  cohaerere  illam  pulsationem  perspicuum  est 
eamque  interdum  re  vera  nobis  offerri  posse,  certissime  milii  persuasum  est. 

Jam  Naegele  in  observationibus  suis  duos  tumores  cranii  sanguineos  pulsationem  ostenden- 
tes commemoravit,  nihilominus  plurimi  scriptores  pulsationem  hujusmodi  tumorum  non  observari 
contendunt.  Attamen,  ut  jam  ex  parte  monui,  meis  observationibus  adducor,  ut  credam,  pulsatio- 
nem tumoris  cranii  sanguinei  externi  conspicuum  semper  conjungi  cum  tumore  sanguineo  interno 
inter  ossa  cranii  et  duram  matrem  sito,  ita  ut  hac  rerum  conditione  plerumque  illae  ossium  cranii 
aperturae  jam  ab  Osiandero  commemoratae  et  a Naegeleo  probatae  simul  adsint. 

20. 

XII.  Observationes  de  conditione  marginum  tumoris  cranii  recens  nato- 
rum sanguinei. 

Etiam  de  marginum  specie  et  natura  opiniones  scriptorum  inter  se  differre  legimus.  Consenti- 
entibus quidem  plurimis  de  peculiari  tumorum  cranii  sanguineorum  sede  et  forma,  tamen  de  limitibus 
distincte  circumscriptis  et  marginibus  valli  instar  singulari  modo  erectis  in  diversa  abeunt ; alii  enim 
negant,  alii  affirmant,  hoc  peculiare  signum  constanter  observari,  et  tumorum  cranii  sanguineorum 
characterem  esse  diagnosticum,  quo  ab  aliis  tumoribus  in  capite  recens  natohim  obviis,  facile  discerni 
possint  hujusmodi  tumores,  praesertim,  cum  omnes  fere  ecchymoses  vel  sugillationes,  aut  sangui- 
neae, aut  serosae,  aut  etiam  purulentae  accumulationes  fasciis  aponeuroticis  tectae  iisdem  margi- 
nibus sint  instructae.  Hem  autem  longe  aliter  sese  habere  experientia  ipsa,  observationibus  fre- 
quentissimis  innixa,  nos  edocuit.  In  praxi  clinica  nostra  haud  raro  accidit,  ut  infantuli  cujusvis 
aetatis  variis  tumoribus  e laesione  traumatica  exortis  magnitudinis  formaeque  variae  et  in  quacun- 
que regione  capitis  sitis  laborantes  nobis  afferrentur;  nonnullos  invenimus  tumores,  quorum  sedes, 
forma  et  conditiones  ceterae  eximiam  praebebant  cum  sanguineis  cranii  tumoribus  similitudinem,  ni- 
hilominus in  singulari  marginum  fabrica  maxime  ab  illis  differebant;  neque  artis  mcdieae  tironem 
fugere  poterat,  oras  ejusmodi  tumorum  cum  margine  illorum  comparatas  neutiquam  similitudinem 
aliquam  habere  neque  re  vera  confundendas  esse.  Quodsi  autem  alii  marginem  valli  obtusi,  alii 
contra  erecti  et  acuminati  instar  digitis  tangi  posse  contendant,  hanc  opinionum  differentiam 
singulari  tumorum  genesi,  et  progressa  evolutione  aut  revolutione,  diverso  stadio  quae  in  diem 
fere  in  marginibus  mutatur,  ortam  esse  probe  intelligi  posse  opinor.  Aliam  enim  speciem  prae 
se  ferunt  margines  eorum  tumorum,  ubi  sanguis  extravasatus  inter  pericranium  et  cranium  haeret- 
aliam  ubi  inter  laminas  ossium  fissas  invenitur,  quorum  alia  margine  aspero,  erecto,  acuminato,  alia 
autem  margine  obtuso,  valli  instar,  instructa  sunt.  Neque  credas,  margines  istos  per  totum  tumo- 
ris ambitum  ejusdem  fuisse  naturae;  observationes  nostrae  de  hac  re  sedulo  institutae  nos  docue- 

runt,  margines  tumorum  talem  habere  fabricam,  ut  superior  margo  suturam  sagittalem  versus  situs 
convexus  sit,  et  maximam  fere  semper  prominentiam  praebeat,  laterales  autem  margines  minorem 
prominentiam,  minimam  vero  margo  inferior  offerat,  qui  sinuosus  et  tuber  parietale  circumdans,  non- 
nunquam  quidem  penitus  deerat.  Quamobrem  ad  eorum  accedere  non  possumus  sententiam,  qui, 
ut  Hoere  aliique  clarissimi  viri,  marginem  tumorum  cranii  sanguineorum  annulura  osseum  (Knochen- 
ring)  esse  contendunt;  nam  ab  omni  parte  minime  aequaliter  conformatus  et  cohaerens,  nedum  an- 
nuli  formam  rotundam  unquam  referens  invenitur.  Itaque  mirum  videtur,  111.  Busch  observationibus 
hujusmodi  tumorum  septemdecim  a se  institutis  et  descriptis  (Ein  Beitrag  zur  Aufklarung  des  We- 
sens  der  iSchadelbhitgeschwulste  neugeborener  Kinder.  Heidelberger  Annalen  Bd.  II.  Heft  2.  n.  4. 
S.  241.)  hunc  marginem  esse  penitus  negare,  deque  ceterorum  virorum  experientia  et  cadaverum 
sectione  ita  sentire  potuisse:  „Den  Knochenring  betreffend,  welchen  viele  Beobachter  l)ei  der  Un- 
tersuchung  der  Schadelblutgeschwulst  gefunden  haben,  so  muss  ich  gestehen,  dass  ich  sein  wirk- 
liches  Qasein  bezweifle,  und  denselben  vielmehr  fur  eine  Tauschung  des  Gesichtes  halte.u 


S-  21. 

Wt  ■-  r*  \ • ' 

XIII.  Observationes  de  ossium  cranii  tumore  sanguineo  occupatorum  condi- 
tione morbosa. 

Pathologicam  ossis  affectionem  in  novem  infantulis,  qui  ut  jam  alio  loco  commemoravi,  va- 
riae aetatis  erant  et  variis  morbis  morte  nobis  erepti,  cadaverum  sectione  instituta,  perscrutatus 
sum.  Ossium  conditio  in  nonnullis  eadem  fere  fuit,  qualem  jam  Michaelis  A.  1799  descripsit.  Quam- 
quam clarissimus  Busch  (1.  c.)  his  verbis  de  ossium  structura  disserit:  „Wenn  auf  der  einen  Seite 
Michaelis’s  abenteuerliche  Idee  eines  primar  verdorbenen  Knochens  mit  fehlender  ausserer  Lamelle 
keine  Beriicksichtigung  verdient,  etc.“  tamen  nil  aliud  inde  colligendum  esse  puto,  nisi  hanc  rem, 
quum  cadaverum  sectiones  ipse  nunquam  se  instituere  potuisse  fateatur,  nondum  satis  perspe- 
ctam esse.  , 

Equidem  crania  multa,  quae  secui,  monstrare  possum,  ex  quibus  tumorum  sanguineorum 
tam  causa  quam  effectus  accurate  intelligi  potest.  Huc  refero  similem  casum,  quem  in  museo  ana- 
tomico hujus  universitatis  vidi,  et  illos,  quos  Hoere  in  dissertatione  sua  et  Osiander  in  observa- 
tionibus suis  aeri  incidi  curaverunt;  praeterea  conferatur,  quaeso,  tabula,  quae  commentationi  meae 
annexa  est.  Attamen  proposito  meo  alienum  esset,  si  observationes,  quas  de  morphologica  et  histio- 
logica  horum  ossium  fabrica,  quas  partim  disquisitionibus  anatomicis,  partim  microscopicis,  in  qui- 
bus III.  Professor  Purkinje,  insignis  fidusque  naturae  indagator,  summa  benevolentia  me  adjuvit,  in- 
stitui, hic  referrem;  nihilominus  non  possum,  quin  haec  pauca  commemorem: 

1.  Systema  vasorum  sanguiferorum  circa  os  morbosum,  dura  mater  et  pericranium  semper 
aliquam  speciem  huic  morbo  propriam,  a statu  sano  abhorrentem,  prae  se  ferunt. 

2.  Quod  ad  ossis  cranii  ipsius  a tumore  occupati  formam  et  structuram  attinet,  semper  et 
in  levissimo  casu  certo  morbose  affectum  fuisse  vidimus. 

3.  Basis  tumorum  cranii  sanguineorum  semper  margine,  qui  supra  commemoratus  est,  cir- 

curascripta  fuit,  uno  casu  excepto,  in  quo  margo  una  cum  lamina  tumoris  superiore  sive  antica  ab- 
ruptus fuit. 

fi.  Laminam  tumoris  posticam  ex  adverso  adspectam,  massa  sanguinis  grummosa  aut  ge- 
latinosa obductam,  eamque  illa  materie  liberatam  semper  asperam  et  porosam,  aliquoties  perforatam, 
praeterea  semel  fissura  instructam  invenimus,  quemadmodum  etiam  Hoere  et  Hiiter  commemorant. 

5.  A statu  sano  etiam  abhorrentem  faciem  internam  ossium  cranii  invenimus,  quae  in  non- 
nullis casibus  simili  ratione  destructa  erat,  qua  externa. 

6.  In  omni  fere,  quod  secui,  cadavere,  contigit,  ut  pericranium  a lamina  supra  descripta 
tumoris  sanguinei  externa  bene  distingui  et  separari  posset. 

7.  Progrediente  sanatione  interna  laminae  anticae  tumoris  facies  punctulis  ossificationis  ob- 
ducta erat,  a peripheria  proficiscentibus  et  centrum  petentibus. 

8.  In  illis  infantibus,  qui,  sanato  tumore,  mortui  secabantur,  lamina  superior  capsulae, 
quae  simul  externa  ossis  cranii  est,  satis  firma  et  aequalis  facta  et  pericranio  crassiore  obducta  erat. 

0.  Disquisitiones  denique  microscopicae  in  genere  dilatationem  canaliculorum  medullarium 
et  tumidas  fibrillas  osseas  demonstrabant. 

Praeterea  solum  in  iis  infantibus  contigit  mihi,  ut  os  post  tumores  situm  quodammodo  dis- 
quirerem, quos  cultelli  ope  curare  studui.  Ita  enim  per  vulnusculum  tumori  inflictum  os  nudum  et 
asperum  semper  apice  digiti  tetigi.  In  nonnullis  infantulis  paulo  post  sectionem  factam  sanguinem- 
que ibi  contentum  emissum , per  integumenta  satis  tenuia  margines  et  inaequalitates  ossis  tangi  po- 
terant. Nunquam  vero  ossis  cariem  aut  necrosin,  de  quibus  Fessler  quidam  disseruit,  invenire  potui. 

S-  22. 

XIV.  Observationes  de  eo,  quod  tumores  cranii  recens  natorum  sanguinei 
continent. 

• Praeter  duos  casus,  quorum  alter  in  osse  occipitis  obvius,  (J.  W.  Betschler,  Annalen  etc. 
Bd.  II.)  alter  autem  in  osse  bregmatis  cauterio  potentiali  curatus  erat,  in  omnibus  massa  sanguinea 
in  tumorum  cavo  reperta  est,  quae  triplicis  generis  fuit  aut  fluidi,  aut  coagulati  aut  gelatinoso 
fibrosi.  Ne  autem  credas,  illam  sanguinis  conditionem  promiscue  in  uno  eodemque  tumorum  evolu- 
tionis statu  adfuisse,  monendum  est,  viginii  quinque  observationes,  quas  de  natura  et  sede  con- 
tenti in  tumoribus  cranii  sanguineis  obvii  institui,  et  quae  novies  in  cadaveribus,  sedecies  autem 
cum  consilio  sanandi  in  vivis  infantibus  factae  sunt,  optime  docuisse,  massam  ibi  contentam  san- 
guineam jam  primo  evolutionis  tumorum  stadio  hanc  variam  accepisse  indolem ; etenim  quo  prius 
operationem  institui,  eo  major  sanguinis  laete  rubentis  et  fere  arteriosi  copia  profluebat;  nonnun- 
quam  in  his  massa  sanguinis  intra  viginti  quatuor  fere  horas  iterum  accumulata  coagulatam  spe- 
ciem habuit;  — quo  serius  autem  institui,  eo  crassior  aut  viscidior  massa  sanguinolenta  apparuit, 
et  ex  coagulato  sanguinis  statu  per  varios  gradus  ad  gelatinosam  usque  formam  adducta  ejusque 
minor  copia  emissa  est.  Hinc  colligendum  est,  sanguinem  tunc  solutionem  s.  decom positionem 
et  mutationem  jamjam  subiisse,  quali  opus  erat,  ut  nisus  naturae  formativus  in  organismo  vivo,  si 

sanguis  in  cavum  aliquod  emitteretur  hunc  pro  partis  organicae  conditione  aut  si  inflammatorius 
tumorum  status  accessisset,  formaret,  aut,  sin  minus,  resorberet. 

Itaque  in  illis,  quas  serius  institui,  sectionibus  i.  e.  in  cadaveribus,  sanguinem  saepius  in- 
veni aut  ex  maxima  parte  resorptum,  ita  ut  nonnisi  plastica  et  gelatinosa  massa  sanguinea  rema- 
neret, aut  in  massam  osseam  mutatum. 

Observationes  idcirco  ab  aliis  factae.,  sanguinem  esse  nigrum,  coagulatum,  solutum  etc.,  ut 
Meissner,  Merrem,  aliique  dicunt;  aut  laete  rubentem,  fluidum,  ut  Paletta,  Basedow,  Hoere  affir- 
mant, e ratione,  quae  supra  allata  est,  ab  omni  parte  verae  et  perspicuae  sunt.  Jamjam  Paletta 
in  duplici  casu,  quo  cadaverum  sectionem  instituere  licuit,  massam  glutinosam,  et  postea  Hoere 
sanguinem  etiam  atrum  operatione  justo  serius  instituta  invenerunt. 


S-  23. 

XV.  De  diverso  tumorum  cranii  sanguineorum  habitu  pro  stadio  sanationis 
diverso  curaque  diversa  notationes  quaedam. 

Cum  illas  omnes  tumorum  cranii  sanguineorum  mutationes,  quae  inde  ab  eorum  principio 
nobis  obviam  fieri  solent,  animo  perlustramus,  gravis  re  vera  offertur  farrago  momentorum,  de  quo- 
rum exitu  et  cura  auctores  in  diversa  abierunt.  Maxima  tumorum  cranii  sanguineorum  pars,  ut  jam 
supra  monui,  inter  1 — 3 diem  post  partum  editum  a nobis  observata  est,  et  observationibus  nostris 
sedulo  continuatis  vidimus,  certa  evolutionis  stadia  ab  hujusmodi  tumoribus  percurri,  qualiscunque 
demum  esset  locus,  in  quo  invenirentur  et  qualescunque  complicationes  adessent.  Illa  autem  di- 
versa stadia  cum  initium,  tum  fastigium  vel  stasin,  tum  revolutionem  hujusmodi  tumorum  amplectun- 
tur. Ad  septimum  nonumque  diem  usque  hos  •tumores  semper  auctos  vidi,  quo  facto  ab  omnibus 
complicationibus,  si  quae  forsitan  adessent,  plane  distinguebantur.  Haec  ambitus  eorum  amplifica- 
tio non  tantopere  basin,  quantopere  altitudinem  spectat.  Margines  enim  finesque  basis  eo  distin- 
ctius circumscripti  tangebantur,  quo  magis  hi  tumores  assurgebant,  iique  interdum  hac  ratione  tan- 
tum assecuti  sunt  ambitum,  ut  altitudo  eorum  cum  latitudine  conveniret,  marginibus  ad  perpendicu- 
lum erectis  aut  propter  formam  tumoris  cylindraceam  reflexis.  Hoc  incrementum  tumorum  ad  septi- 
mum usque  diem  illatum  etiam  habitum  peculiarem  externum,  ad  mollitiem,  fluctuationem  et  cutis 
intensionem  necessario  variat.  Tempore  enim  fastigii,  quo  et  fluctuatio  percipienda  est,  non  solum 
externus  capsulae  tumorem  amplectentis  paries  quam  maxime  extensus  durusque  est,  sed  etiam  si- 
mul internus,  ita  ut,  tumore  cranii  sanguineo  interno  inter  duram  matrem  ossaque  cranii  interjacente 
cerebrum  ipsum  comprimatur;  sed  ubique  cutis  superjacens  eadem  ratione  facilique  negotio  moveri 
potest.  Praeterea  nusquam,  hoc  excepto  casu,  cujus  cura  ope  cauterii  potentialis  gesta  erat,  ilioque, 
quem  in  occipite  situm  jam  commemoravi,  ne  minimum  quidem  inflammationis  aut  suppurationis  ve- 
stigium inveniri  potuit,  neque  calor,  nec  color  cutis  mutatus  fuit. 

Ante  omnes  eos  commemorare  liceat  casus  octo,  qui  sanandi  viribus  naturae  commissi  sunt. 
In  omnibus  evolutionis  symptomata,  quae  descripta  sunt,  observavimus;  dein  stationis  stadium  7 — 
21  djes  durans  subsequebatur,  e quo  tempore  tumores  cranii  sanguinei  minus  tensf  magisque  coi- 

lapsi  apparuerunt,  et  peculiari  quodam  crepitationis  sensu,  si  digitis  tangebantur,  duritieque  parietis 
capsulae  externi  perfecta  indicaverunt,  sanationem  progredi;  margines  quidem  inaequales,  abrosi  et 
asperi  manserunt,  magis  tamen  ad  se  invicem  accedebant,  ita  ut  postremo  nonnisi  parva  apertura, 
fontanellae  instar,  ut  jam  Osiander  et  Henschel  senn.  moverunt,  remaneret,  quae  ipsa  tandem  peni- 
tus clausa  est.  In  duobus  cranii  tumoribus  sanguineis,  quorum  disquisitionem  anatomicam  instituere 
potui,  sanatis,  vestigium  aliquod,  cicatricis  instar,  eo  loco  inveni,  quo  illa  apertura  insederat,  reli- 
qua autem  facies  ossis  externa  ab  omni  parte  laevis  erat.  Sanatio  ubique  valde  producta  et  ple- 
rumque demum  inter  7 — 9 usque  liebdomadem  perfecta  est.  — Similis  fere  fuit  morbi  sanationisque 
progredientis  decursus  in  quocunque  casu,  quem  ope  resorptionis  excitatae  sanavimus.  Neque  ul- 
lum curae  procedentis  discrimen  conspicuum  tum  observavimus,  quum  ope  apparatus  pressorii  hunc 
tumorem  cranii  sanguineum  profligabamus.  Hac  curandi  methodo  adhibita  tumor  demitti  et  cra- 
nium melius  conformari  ubique  videbatur.  — Quam  maxime  exoptatus  faustusque  fuit  morbi  decur- 
sus et  infantium  cura,  etiam  ratione  valetudinis  corporis  totius  habita,  ubi  tumor  cranii  sanguineus 
epe  incisionis  curabatur.  Inciso  enim  tumore  et  aperto  ut  plurimum  ejus  ambitus  illico  aut  minutus 
aut  plane  collapsus  est,  tum  vero  aliquoties  nonnullis  diebus  post  denuo  auctus  et  sanguine  imple- 
tus est  tumor,  quum  incisio  nimis  mature  peracta  erat.  Sanguis  ex  eo  effusus  plerumque  rubebat 
et  liquidus  erat.  Ubi  tumor  incisus  non  denuo  sanguine  refertus  apparuit,  parietes  tumoris  coeun- 
tes et  cohaerentes  paulo  post  coaluerunt;  quum  vero  in  simili  casu  disquisitionem  anatomicam  in- 
stituere licebat,  sanguis  e tumore  effusus  plerumque  solutus,  pulti  similis  et  ater  apparuit  vel  jam 
eam  induerat  indolem  gelatinosam,  quae  ad  ossa  conformanda  et  sananda  necessaria  esse  videtur. 


24. 


XVI.  De  valetudine  recens  natorum  notationes  quaedam  in  universum  exhibitae. 

Praeter  illum  infantem,  qui  ope  partus  arte  praematuri  in  lucem  editus  est,  omnes  fere  in- 
fantes, magis  minusve  maturi,  justo  graviditatis  line  nati  sunt;  nonnulli  spatio  14 — 8 dierum  prae- 
cocius ab  utero  sunt  exclusi*  Valetudinis  horum  omnium  infantium  secundae  et  adversae  ratio 


fuit  haec : 

ab  omni  parte  sani  erant  et  mammam  sugebant 20  infantes, 

ictero  neonatorum  autem 16  „ 


(quorum  nonnulli  icterici  in  lucem  sunt  editi)  laborabant;  in  ceteris  morbus  una  cum  tumore  cranii 
sanguineo  incedere  videbatur.  — Quem  recentiores  nominant  morbum  „Rothsueht“,  eum  ego  quo- 
que semel  observavi.  Marasmo  unus  infantulus,  partu  praematuro  editus,  consumptus  est.  Prae- 
tefea  insultus  apoplecticos,  pluries  subintrantes,  donec  operatio  tumorum  instituta  erat,  in  infantulis 
duobus  animadverti.  Trismus  semel,  imbecillitas  universa  quinquies  curae  medico  erat. 

Quorum  quadraginta  quinque  infantulorum  nonnulli,  ut  supra  monitura  est,  jam  aegrotantes 
editi  sunt,  ceteri  eorumque  minor  pars  in  statu  integro  versabantur.  In  inultis  partim  ex  habitu, 
partim  ex  constitutione  orta  tabes  organorum  et  digestionis  et  nutritionis  fabricam  spectantium  non 
poterat  non  cognosci.  In  genere  autem  mihi  visum  est,  pulsationem  arteriarum  carotidum  in  plu- 

rimis  recensnatis  auctam  fuisse;  hyperemesis,  sopor  et  in  somno  spastic#  musculorum  faciei  con- 
tractio non  raro  observabantur. , Saepenumero  expergefactos  clamorem  audivimus  edere  subitaneum 
dolores  peculiares  indicantem. 

Tumores  ipsi,  si  leviori  tactu  explorabantnr,  dolores  excitare  non  videbantur;  si  autem  diu- 
tius tangebantur,  inquieti  primum  infantuli  fiebant,  caput  huc  illuc  movebant,  ne  magis  tangeren- 
tur, donec  alta  voce  clamantes  tactum  abnuebant,  et  plerumque  hac  occasione  congestiones  caput 
versus  provocabantur. 

$.  25. 

XVII.  Observationes  de  tumoribus  cranii  sanguineis  medendi  methodis, 
quae  in  45  infantulis  adbibitae  sunt. 

Sententias  medicorum , qui  huic  morbo  recens  natorum  sanando  operam  aliquam  navarunt, 
axamini  subjeci  et  omnibus  huic  morbo  medendi  methodis  usus  sum,  hac  fere  ratione: 

1,  Cura  morbi,  solum  diligenti  ejus  observatione  adbibita,  soli  naturae  medicatrici  relinque- 


batur in  casibus 8. 

2,  Resorptio  arte  tentata  est  in  casibus 26. 

3,  Apparatu  autem  compressorio , * 4. 

4,  Caustico  1. 

5,  Incisionis  ope  curati  sunt - 16. 


In  quibusdam  casibus  mixta  curandi  ratio  a nobis  instituta  est,  quum  in  bis  plus  minusve 
remediorum  resolventium,  sine  fructu  adbibitum  esset;  quod  silentio  non  praeteribo. 

Ope  resolventium  tumoribus  cranii  sanguineis  medendi  methodus  quum  et  prospero  eventu 
et  summa  facilitate  a me  adhibita  fuisset,  alias  tamen  methodos  tentare  constitui.  Hinc  factum  est, 
ut  illa  viginti  sex  exempla,  quae  supra  significata  sunt,  ea  essent,  quae  ab  omni  parte  remediis  tan- 
tum externis  et  resolventibus  sanarentur.  Eventus  hic  erat: 

In  tredecim  casibus  remedia  sola  resorbentia  suffecerunt  ad  perfectam  curationem  efficien- 
dam, inter  quos  infans  erat , qui  in  utroque  bregmatis  osse  tumorem  obtulit  sanguineum.  Quatuor 
infantes  in  hujus  curandi  methodi  usu  mortui  sunt.  Unus  in  altero  occipitis  situ  e pelvi  simpliciter 
undique  justo  angustiore  primiparae,  quamvis  sola  naturae  vi,  tamen  difficile  est  editus.  Hic  infans 
cujus  respiratio  imperfecta  manebat,  triginta  sex  horis,  postquam  natus  est,  morte  obiit. 

Alter  infans  funiculo  umbilicali  collum  circumdante  in  primo  occipitis  situ  spatio  octodecim 
horarum  apoplecticus  natus  est  et  in  osse  parietali  sinistro  tumorem  cranii  sanguineum  habuit.  Is 
ictero  et  subsequente  marasmo  die  decimo  post  partum  decessit.  Tertius  infans,  in  quarto  decimo 
partu  regulari  rustioae  feminae  habitantis  in  pago  Hiirdein,  agri  Yratislaviensis , funiculo  umbilicali 
collum  circumdante,  spatio  IX  horarum  facillime  natus  et  tribus  tumoribus  erat  instructus,  quorum 
unus  in  utroque  osse  bregmatis  et  alter  in  osse  occipitis  conspiciebatur.  Post  quadraginta  octo  ho- 
ras infans  trismo  affectus  duodecim  fere  horis  praeterlapsis  obiit.  Quarto  infanti,  nato  viginti  quin- 
que horis  post  partum  arte  praemature  provocatum,  aetas  foetalis  fuit  triginta  quatuor  vel  triginta 

quinque  hebdomadum.  Hic  quoque  infans  die  decimo  nono  marasmo  mortuus  est,  quanquam  tumor 
jam  fere  sanatus  erat. 

Si  res  prospere  succedebat,  remediis  resorbentibus  sanatio  intra  tres  aut  quatuor  hebdoma- 
des locum  habebat.  Nonnulli  sex  demum,  alii  octo  vel  decem  hebdomadibus  convaluerunt;  quod 
ut  assequeremur  saepissime  epithematibus  calidis,  ex  vino  cum  speciebus  aromaticis  paratis,  sae- 
penumero  autem  spiritu  Serpylli  cum  balsamo  peruviano  nigro,  nonnunquam  etiam  linimento  am- 
moniato  cum  unguento  hydrargyri  cinereo  usi  sumus.  In  reliquis  casibus  cura  ope  mixtae  methodi 
tentata  est,  resorbendi  conatibus  sine  successu  adbibitis.  Apparatum  ad  compressionem  destitutum 
quater  in  usum  vocavimus.  In  uno  horum  casuum  infans  die  quarto  decimo  mortuus  est  trismo,  in 
altero  post  octo  dies  convulsionibus,  ad  duos  autem  tumores  cranii  sanguineos,  quibus  unus  idem- 
que  infans  laborabat,  postquam  resolvendi  methodo  frustra  usi  sumus,  compressio  adbibita  est  et 
die  vigesimo  octavo  sanatio  effecta.  Hi  tres  infantes  a regio  Policlinico  obstetricio  curati  sunt. 

In  uno  infantulo  a Policlinico  obstetricio  etiam  curato  resorptionis  methodo  frustra  usi  com- 
pressionis apparatum  applicavimus.  Qui  cum  item  sine  eventu  usque  ad  tertiam  hebdomadem  teu- 
tatus  esset  et  infanti  periculosus  fieri  coepisset,  lanceolae  ope  incisionem  instituimus,  quam  sanatio 
secuta  est.  Incisio  vero  in  tribus  quoque  aliis  exemplis  facienda  erat,  quae  resolvendi  conaminibus 
frustra  curari  viderentur.  Omnes  infantes  sanati  sunt.  In  sex  infantulis  methodus  apparatu  com- 
pressorio  medendi  in  usum  ab  initio  curae  vocata  est,  quae  in  uno  omnino  exemplo  perfectam  sa- 
nationem praebuit,  quum  duo  infantuli  nostrae  observationi  subducerentur  et  curae  eventus  exspe- 
ctari non  posset.  Ter  apparatus  pressorius  tentatus  ab  infantibus  non  sustinebatur.  Itaque  me- 
thodo simpliciter  resorbente  inita , sanatio  satis  celeris  et  tuta  effecta  est. 

Operationem  per  incisionem  ab  initio  in  sedecim  casibus  institutam  ubique  sanatio  celerrima 
subsecuta  est.  Etsi  observatum  est,  curationem  pro  viribus  et  valetudine  infantium  non  pluribus 
quam  septem  diebus,,  si  optima  esset  conditio,  effici,  et  uno  et  viginti,  si  pessima  esset,  unum  ta- 
men horum  exemplum  comprobat,  remotis  etiam  externis  morbi  signis,  morbum  ipsum  plane  remo- 
tum et  metamorphosin  ejusdem  prorsus  sublatam  non  esse.  Hoc  pertinet  ad  puerum,  qui  mox  post 
partum  novem  et  dimidiae  librae  pondus  habebat,  et  in  secundo  occipitis  situ  satis  facile  a primi- 
para genitus  est.  Is  in  utroque  osse  parietali  satis  magnum  habebat  tumorem  sanguineum.  Majo- 
rem, qui  erat  in  dextro  latere,  per  incisionem  sanare,  et  sinistrum,  qui  minor  erat,  naturae  commit- 
tere constituimus.  Prior  post  duodecim  dies  ex  omni  parte  sanatus  videbatur,  sed  posterior  post 
tres  demum  hebdomades  considere  et  indurescere  coepit. 

Infans  enim,  extra  matrimonium  genitus,  post  octo  hebdomades  atrophia  et  hydrocephalo  in- 
teriit. Sectio  docuit  alium  tumorem  cranii  sanguineum  a sola  natura  sanatum  bene  resorptum,  alium 
autem  arte  incisum  sanguine  repletum  ejusque  laminas  nequaquam  coalitas  fuisse.  Anno  in- 
sequenti  simile  exemplum  observandi  occasio  mihi  facta  est.  Infantem  eodem  modo  curavi  et  ob- 
servavi, sed  meliore  successu.  Hic  quoque  sanatio  tumoris  cranii  sanguinei  alterius,  qui  in  osse 
parietali  erat,  incisione  intra  quatuordecim  dies  effecta  est,  quum  alter  serius  demum  sanaretur. 

Cauterium  potentiale,  quod  ad  unum  tantum  casum  lapide  infernali  adbibitum  esse  supra 
diximus,  inflammationem  et  suppurationem  tumoris  excitavit.  Magna  puris  sanguinolenti  copia  ef- 

fusa,  mox  inflammatio  adhaesiva  et  perfecta  resorptio  facta  est,  ita  ut  cutis  in  posterum  haud  facile 
illo  loco  moveri  posset. 

Novissimis  annis  octo  casus  soli  naturae  curandos  reliqui,  in  quorum  numero  sunt  exempla 
de  utroque  osse  bregmatis  supra  memorata.  Quamquam  hanc  curae  rationem  primo  aliquem  timo- 
rem milii  injecisse  confiteor,  tamen  nunc  prorsus  mihi  persuasum  est,  hanc  curam,  excepto  fortasse 
cultelli  usu,  eundem  bonum  successum  habere  atquo  ingeniosissimas  ceteras  curandi  methodos. 

Plerumque  tumor  tres  aut  quatuor  hebdomades  in  eodem  statu  permanebat,  postremo  supe- 
rior lamella  a circuitu  centrum  versus  plane  ita  obduruit,  ut  digitis  tangentibus  crepitatio  sentiretur. 
Dum  margines  ossis  dentati,  quorum  scriptores  mentionem  faciunt,  propius  inter  se  conjunguntur, 
et  ossium  cranii  foramen,  quod  solo  carere  videbatur,  magis  magisque  minuitur,  considebat  tumor 
et  post  sex  vel  septem  hebdomades,  sanatio  locum  habuit. 

Exemplum  maxime  memorabile  hic  mihi  breviter  exponere  ideo  liefeat,  quod  infantem,  alio 
morbo  mortuum,  dissecandi  facultas  anno  post  mihi  facta  est.  Hic  puer  a primipara,  tenera  quidem 
sed  florente  et  bona  valetudine  gaudente,  editus,  in  primo  occipitis  situ  perquam  celeriter  natus 
est  et  in  dextro  osse  bregmatis  permagno  tumore  cranii  sanguineo  laborabat.  Qui  post  septem 
hebdomades  plane  obduruit,  postquam  usque  ad  quartam  prioris  altitudinis  partem  consedit.  Nihilo 
tamen  minus  illo  loco  tumulus  conspicuus  erat,  quo  caput  quodammodo  a justa  forma  recedebat- 
In  sectione  pericranium  et  dura  meninx  illo  loco  aliquantum  densata,  multis  vasis  instructa  et  cum 
osse  arctissime  concreta  inventa  est.  Os  vero  ipsum  ibi  situm  quatuor  lineas  crassum,  utraque 
ejus  lamella  indurata  et  inter  utramque  diploe  sanguine  plena  erat. 

Quibus  de  curandi  methodis  earumque  vi  medendi  morbo  brevissime  expositis,  lectori  bene- 
volo relinquitur,  ut  de  cujuslihet  methodi  praestantia  suum  judicium  ferat. 

S-  26. 

' 

XVin.  Observati  ones  de  morbi  exitu. 

Inter  infantes  hoc  morbo  correptos,  quorum  tam  exiguo  annorum  spatio  omnino  permagnum 
numerum  observavi,  ad  hoc  usque  tempus,  quo  meas  observationes  conscripsi  (i.  e.  auctumno  anni 
MDCCCXXXV),  undetriginta  tantum  infantulos  observare  licuit;  quid  vero  reliquis  sedecim  infanti- 
bus aetate  progrediente  factum  sit,  plane  mihi  non  innotuit. 

Horum  autem  sedecim  infantium  a nobis  curati  dimissi  sunt: 

].  sanati: 

a.  per  incisionem  tumorum,  cultelli  ope 7 infantes 

(spatio  octo  dierum  unus,  novem  dierum  unus,  quatuordecim  dierum 

tres,  unius  et  viginti  dierum  duo.) 

b.  resolvendi  methodo 3 „ 

(spatio  trium  hebdomadum  duo,  tredecim  hebdoniadum  tres.) 

c.  solis  naturae  viribus 1 „ 

(intra  15  hebdomades.)  _____________ 

2.  non  sanati: 

a.  post  dissolvendi  conatum  quatuordecim  dierum  e lechodochio  obstetricio 

dimittebatur  infantulus  1 infans 

b.  apparatu  compressorio  per  quatuordecim  dies  adbibito  curavimus  ...  2 „ 

Summa  1<»  „ 

Accuratissimam  autem  reliquorum  undetriginta  infantium  cognitionem  inibi  comparare  potui, 
quos  ut  saepius  ad  bunc  diem  usque,  quo  baec  scripsi,  viderem  contigit,  ita  ut  valetudinem  et  tu- 
morum mutationes  locales  strenue  observarem. 

Ex  bis  undetriginta  infantulis  vivunt  septemdecim,  mortui  sunt  duodecim.  Qui  adhuc  vivunt, 
ii  minores  natu  aetate  trium  mensium,  majores  sex  annorum  sunt,  et  maxima  certe  ex  parte  lon- 
gioris vitae  spem  faciunt.  Illud  morbi  genus  in  iis  nulla  vestigia  quidem  non  reliquerat,  sed  sen- 
suum usus  ne  minimum  quidem  turbatus  erat. 

Ex  duodecim  contra  infantulis  mortuis 

1,  horis  triginta  sex  post  partum  spasmis  interiit 1. 

2,  tribus  diebus  trismo  infans 1. 

3,  novem  diebus  iterum  trismo  infans 1. 

4,  duodecim  diebus  infans  marasmo . 1. 

5,  undeviginti  diebus  iterum  marasmo  infans 1. 

6,  uno  et  viginti  diebus  tetano  infans  - 1. 

7,  novem  hebdomadibus  hydrocephalo  infans 1- 

8,  duodecim  hebdomadibus  hydrocephalo  infans 1. 

9,  sedecim  hebdomadibus  variola  infans 1. 

1«,  sex  et  viginti  hebdomadibus  hydrocephalo  infans 1. 

11,  post  primum  annum  hydrocephalo  chronico  infans 1- 

12,  tribus  annis  post  hydrocephalo  chronico  infans 1. 

obierunt.  Hi  infantes  cuncti  quindecim  tumoribus  laboraverant.  Ratio,  quae  inter  mortuorum  et 
sanatorum  numerum  intercedit , memoratu  digna  est.  Etiamsi  ponamus , inter  unum  et  viginti  dies, 
quibus  non  solum  morbus,  sed  fortasse  etiam  sanandi  ratio  maximi  momenti  est  ad  salutem  infan- 
tium, sex  infantes  mortuos  esse,  tamen  quaestio  oritur  satis  gravis,  quam  praedispositionem  ad 
tales  morbos  excitandos,  quibus  praematura  morte  interierunt  infantuli,  tumor  cranii  sanguineus  de- 
derit? Ad  quam  quaestionem  accurate  respondere  magni  momenti  est,  sed  puto,  me  hujus  com- 
mentationis fines  excessurum  esse,  si  ad  eam  respondendi  conatum  facerem,  magnopere  vero  gau- 
debo, si  lectoribus  meis  occasionem  in  hanc  rem  inquirendi  dederint  prolatae  meae  observationes. 


S-  27. 

XIX.  Quae  ex  cadaverum  sectionibus  infantium  recens  natorum  tumore 
cranii  sanguineo  mortuorum  cognita  sunt. 

Qua  libellum  meum  inscripsi  Morgagniana  egregia  sententia,  eam  maxime  ad  nostram  rem 
referendam  esse  intelligitur.  Unde  sunt  scriptorum  de  sede,  causa  et  origine,  de  curandi  methodis 

aliisque  innumeris  fere  rebus  diverssimae  opiniones?  Cur  eorum  circumspectae,  ne  cum  aliis  in 
cranio  morbis  hujusmodi  tumores  confundantur,  cautelae?  Morbus  iste  singulari,  qua  gaudet  fa- 
brica, neutiquam  cum  alio  admittit  confusionem.  Cadaverum  vero  sectiones  conspice,  et  tunc  judica  ? 
nec  nisi  anatomica  ratione  microscopio  instituta  hunc  morbum  perscrutari  te  posse  putabis! 

Meas  quidem  de  his  sectionibus,  quas  singulas  publico  examini  subjeceram,  observationes  alio 
loco  copiosius  exposui;  tamen  milii  ad  integritatem  hujus  commentationis  breviter  has  res  comme- 
morare liceat. 

Ex  duodecim  infantibus,  paragrapho  superiori  commemoratis,  qui  tumore  cranii  sanguineo 
laboraverunt,  in  novem  tantum  sectio  instituta  est,* cum  ea  a reliquorum  parentibus  non  concederetur. 

Itaque  occasionem  nactus  sum  hunc  morbum,  diversis  infantulorum  aetatibus  et  secundum 
diversas  rationes  curatum,  diversosque  exitus  assecutum,  observandi.  Hi  novem  infantes  duode- 
cim tumoribus  cranii  sanguineis  laborabant,  quorum  unus  in  fronte,  unus  in  occipite,  decem  partim 
iii  sinistro  partim  in  dextro  osse  bregmatis,  partim  in  utroque  simul  locum  obtinuerunt. 


1, 

Unus  infans 

ex  his  erat  triginta  sex  horarum. 

o 

m9 

— 

— 

— — trium  j dierum 

3, 

— 

— 

— — novem  — 

4, 

— 

— 

— — duodecim  — 

5, 

— 

— 

— — undeviginti  — 

a, 

— 

— 

— — viginti  unius  — 

7, 

— 

— 

— — novem  hebdomadum  — 

8, 

— 

— 

— — sedecim  — 

— 

— 

— — imius  anni. 

S-  28. 

Paucis  jam  ea,  quae  ex  his  sectionibus  didici,  explicare  conatus  sum. 

Ad  1.  Infans  post  triginta  sex  horas  mortuus  in  secundo  occipitis  situ  propter  pelvim 
simpliciter  undique  justo  angustiorem  a primipara  magna  cum  difficultate  editus,  et  tumor  cranii  ' 
sanguineus  omnibus,  qui  clinici  officiis  fungebantur,  praesentibus  statim  in  partu  cognitus  est;  sectio 
internum  et  externum  tumorem  exhibuit.  Superior  ossis  cranii  lamella,  punctis  nonnullis  ossificatio- 
nis in  superiori  tumoris  capsula  exceptis,  maxima  ex  parte  deesse  videbatur,  marginesque  eam 
significare  tantum  videbantur.  Inferior  autem  uno  loco  ad  cribri  similitudinem  perforata  et  tenuis 
erat,  et  foramen  pisi  magnitudine  praebebat,  per  quod  sanguis  in  internum  tumorem  et  inde  reflue- 
bat. Cerebrum  et  omnes  cranii  partes  sanguine  abundabant. 

Ad.  2.  Hac  quoque  sectione  vasa  cerebri  sanguine  valde  repleta  et  redundantia  invenimus, 
praeterea  autem  partes  ossis  cranii  morbosa  vidimus,  ita  ut  illud  in  duas  lamellas  divisum  diploen 
aliquantum  inflatam  continere  et  includere  videretur.  Tres  tumores,  quorum  unus  in  occipite  et 
duo  in  alterutro  osse  bregmatis  erant,  formam,  quam  supra  descripsimus,  habebant,  onmesque 
supra  tubera  siti  erant. 

'I  •• 


28  

Ad.  3.  Sectionem  hujus  infantis  post  novem  dies  mortui  copiosius  in  casu  adnexo  comme- 
moratam et  in  tabulis  descriptam  cognosces. 

Ad.  4.  Infans  sexus  sequioris  die  duodecimo  marasmo  mortua  prima  proles  fuit  puellae 
gracilis  undeviginti  annorum  atque  in  primo  occipitis  situ,  funiculo  umbilicali  circa  collum  implicato, 
facile  erat  nata.  Sectione  facta  externa  tantum  ossis  lamella  morbo  affecta  reperiebatur,  cum  in- 
ferior bliquantum  tumida  esset  et  margo  ossis  paululum  surgeret,  unde  pars  membranosa  proficiscens 
superiorem  tumoris  capsulam  efficiebat. 

Ad  5.  Maxime  memorabilis  et  utilis  ad  originem  cognoscendam  sectio  erat  infantis,  post 
tricesimam  quintam  graviditatis  hebdomadem  in  primo  occipitis  situ  intra  viginti  quinque  horas  prae- 
mature nati,  qui  nullum  sugillationis  tuinorem,  sed  statim  tumorem  cranii  sanguineum  in  sinistro  osse 
bregmatis  secum  in  lucem  produxit , qui  jam  ante  partum  tactus  et  cognitus  erat.  Forma  et  sedes 
a ceteris  exemplis  non  diversae  erant.  Os  ipsum  non  in  duas  lamellas  divisum  erat,  sed  aliquan- 
tum tumidum  et  ab  ossis  margine,  qui  in  superiore  margine  surgebat,  eadem  membranosa  pars  pro- 
diit, quae  a pericranio  bene  discerni  poterat  et  externam  tumoris  capsulam  efficerh  videbatur.  Per 
fissuram  inferioris  tabulae  ossis  ad  cranii  cavum  perveniri  poterat.  Quae  fissura  utrum  traumatica, 
an,  ut  hoc  loco  saepe  accidit,  anomala  fissurae  formatio  ossium  cranii  esset,  nondum  est  dijudica- 
tum, sed  disquisitionibus  microscopio  instituendis  adhuc  explorandum  est.  Hujus  casus  aliqua  si- 
militudo est  cum  eo,  quem  Hoere  internum  tumorem  cranii  sanguineum  vocat.  Sectio  autem  ulte- 
rior etiam  in  interna  facie  hujus  ossis  bregmatis,  e regione  tumoris  cranii  externi,  tumorem  quoque 
internum  ostendit,  qui  dimidio  fere  pollice  supra  concava  ossis  cranii  facie  prominebat  multumque 
sanguinis  continebat.  Cerebri  vasa  sanguine  plena  fuerunt. 

Ad  6.  Sectio  hujus  infantis  post  unum  et  viginti  dies  mortui  eximiam  cum  illo  in  appen- 
dice descripto  casu  similitudinem  praebuit,  cum  lue  quoque  et  internus  et  externus  tumor  cranii  san- 
guineus conspiceretur.  Lamellae  dextri  ossis  bregmatis  in  parte  morbo  effecta  distabant,  superior 
lamella  tenuior  cum  pericranio  in  marginibus  arctissime  concreta  erat;  inferior  foramine  insignis  erat, 
quod  magnitudinem  nummi  argentei  (Silbergroschen)  exhibuit  et  per  quod  cum  inferiori  tumore  san- 
guineo commercium  exstitit.  Diploe  intumuerat. 

Ad  7.  Magnam  quoque  mihi  voluptatem  adtulit  perscrutatio  cranii  infantis  post  nonam  heb- 
domadem hydrocephalo  acuto  mortui,  qui  in  utroque  bregmatis  osse  tumorem  habebat  sanguineum,  , 
quorum  alterum  operatione  facta  curare  studebamus , alterum  naturae  vi  medicatrici  committebamus. 

In  hoc  quoque  casu  infans  a primipara  et  in  secundo  quidem,  occipitis  situ  haud  difficili  negotio  in 
lucem  editus  erat.  Hos  tumores  in  sanationis  stadio  versari  conspicuum  erat,  nihilominus  ab  omni 
parte  sanati  videbantur  infantulo  vivo  et  ante  sectionem  factam.  In  utroque  os  in  duas  lamellas  di- 
visum fuit,  ossis  autem  structura  ratione  histiologica  mirum  in  modum  aegrotavit.  Inferior  dextri 
tumoris  lamella  perforata  erat  et  tumorem  internum  cranii  sanguineum  effecisse  videbatur,  ut  ex 
densa  et  accreta  dura  meninge  apparebat. 

Ad  8.  Infans  extremo  quarto  post  partum  mense  variola  quidem  vera  mortuus  in  osse  fron- 
tis dextro  tumore  cranii  sanguineo  laboraverat,  a me  una  cum  Dre.  Yalentino  accurate  observatus 
et  post  mortem  sectione  anatomica  perlustratus  est.  Tumor  sola  naturae  vi  medicatrice  sanatus  est 
atque  ita  obduruit,  ut  usque  ad  quintam  prioris  altitudinis  partem  consideret.  Sedem  habebat  in 

parte  frontali  ossis  frontis,  isque  eadem  ratione  tuber  frontale  vitare  videbatur,  qua  tumores,  qui  in  , 
osse  bregmatis  sunt,  tuber  parietale  vitant,  ita  ut  in  modum  sinus  hoc  loco  tumor  inflexus  vide- 
retur. Ossificatio  hujus  partis  ab  origine  morbosae  in  externa  sicut  in  interna  lamella  valde  a stru- 
ctura reliquae  et  sanae  partis  differebat.  Qua  re  factum  erat  ut  os  frontis  haud  exiguam  deforma- 
tionem retineret,  et  cicatrix  peculiaris  in  ea  ossis  parte  remaneret,  in  qua  lamella  superior  inde  a 
marginibus  obdurescens  postremo  in  ossis  structuram  abiit. 

Ad  0.  Huic  prorsus  similis  erat  conditio  partis  morbo  affectae  illius  infantis,  qui  annum 
integrum  natus  hydrocephalo  chronico  mortuus  est,  et  in  dextro  osse  parietali  tumore  cranii  sangui- 
neo laboraverat.  Etiam  in  hoc  infantulo  sanatio  sola  naturae  vi  medicatrice  effecta  erat.  Totum 
cranium  a consueta  forma  differebat,  id  quod  tumore  in  dextro  osse  bregmatis  ossificato  factum  erat. 

In  bis  duobus  exemplis  cum  osse,  quod  extrorsum  valde  crassum  apparebat,  ad  cavum  cranii  vero 
nullum  momentum  morbosum  ostendebat,  intime  concreta  erat  dura  meninx  et  pericranium.  In  ulti- 
mo, quod  observavi  .exemplo,  eadem  superioris  lamellae  pars  singulari  quadam  cicatrice  eminebat, 
quae,  quo  loco  superioris  lamellae  ossificatio  facta  esset,  definite  ostendit.  Haec  pars  serra  dissecta  i 
diploen  valde  crassam,  mollem  et  sanguine  refertam  exhibuit. 

Observatio 

tumoris  cranii  sanguinei  et  externi  et  interni,  qui  in  osse  parietali  dextro 
infantis  masculi  novem  dies  nati  mihi  sese  obtulit. 

(Conferantur  Tab.  t.  et  II.,  quae  libello  adnexae  sunt.) 

Inter  prima  exempla  tumoris  cranii  recens  natorum  sanguinei,  cum  insigni  quadam  diligentia 
a nobis  observata  nominandus  est  infans  Mariae  Wiirz,  qui  quintum  inter  observationes  meas  locum 
obtinet.  Mater  infantis  viginti  quinque  annos  nata,  Yratislaviensis,  ex  brevi  tempore  nupta,  mediocri 
corporis  magnitudine  et  constitutione  gracili  infirmaque  praedita  erat.  Quamquam  etiam  organa  ejus 
sexualia,  natura  infirmiora  essent  exculta,  ex  anno  tamen  aetatis  suae  sexto  decimo  menses  justi 
fluxerunt  justis  temporis  intervallis,  et  quum  hanc  suam  primam  prolem  ferret,  secunda  valetudine 
se  gravisam  esse  dixit. 

Justo  graviditatis  termino  dolores  ad  partum  praesagientes  exoriuntur.  Prima  partus  perio- 
dus tarde,  sine  ullis  tamen  symptomatibus  morbosis  praeteriit;  sed  postquam  secunda  periodus  jam 
aliquot  boras  duraverat,  auxilium  meum  petitum  est.  Ad  parturientem  me  contuli  comite  Weise, 
tunc  temporis  medicinae  candidato.  Vaginam  quidem  justo  angustiorem,  ad  partum  tamen  satis 
praeparatam  invenimus;  pelvis  quidem  satis  bene  conformata,  sed  in  universum  justo  angustior  ad- 
erat, caput  foetus  in  pelvis  introitu  idque  in  primo  ad  partum  situ  versabatur;  dolores  ad  partum 
parum  efficaces.  Valetudo  parturientis  non  turbata  erat. 

Jam  secali  cornuto  ab  obstetrice  sub  nomine  „Dr.  Henschelsches  Kreisspulver“  porrecto, 
quo  tum  temporis  saepissime  utebantur,  caput  foetus  u^que  ad  pelvis  cavum  adigebatur,  in  quo 
fixum  et  immobile  tali  ratione  cuneatum  inveniebatur,  ut  diameter  ejusdem  longitudinalis  in  diame- 
trum cavi  pelvis  diagonalem  (Scbwoereri)  incideret,  i.  e.  ut  frons  synchondrosi  sacro-iliacae  dextrae, 
occiput  vero  tuberi  ossis  ischii  sinistro  responderet,  praeterea  erethismo  parturientis  exorto,  dolores 
ad  partum  aut  nulli  aut  confusi  evaserant. 

Hic  status  universalis  infaustus , praeterea  autem  iniqua,  quae  inter  foetus  caput  et  pelvis 
cavum  intercedebat,  ratio  et  disproportio,  denique  crescens  caput  succedaneum  usum  forcipis  exege- 
runt, quo  facto  magnaque  virium  intentione  adbibita  foetus  caput  in  lucem  editum  est,  in  quo  for- 
cipis vestigia  hoc  modo  impressa  conspiciebantur:  cochlear  brachii  forcipis  dextri  in  osse  frontis 
dextro,  sinistri  brachii  cochlear  in  aure  et  latere  ossis  occipitis  sinistro  situm  fuerat.  Hoc  modo 
partus  infantis  finitus  est,  die  XV  mensis  Martii  A.  MDCCCXXXI  hora  pomeridiana  secunda. 
Post  aliquot  conatus,  ut  vitam  infantis  revocaretur,  asphyxia  desiit.  Interea  sat  otii  erat  ad  omnes 

corporis  partes  accurate  spectandas  et  perlustrandas.  In  osse  parietali  dextro  occiput  versus  ca- 
put succedaneum  haud  exiguum  cernebatur,  cujus  basis  ultra  suturam  sagittalem  occiput  versus  ex- 
tensa erat. 

Praeterea  infans  bene  conformatus  fuit  et  praeter  asymmetriam  quandam  capitis,  quae  in 
tali  partus  decursu  haud  raro  observatur,  nihil  morbosi  in  ceteris  corporis  partibus  conspeximus. 

Mater  in  puerperio  e synochali  febre  una  cum  aliqua  organorum  sexualium  inflammatione 
aegrotavit,  nihilominus  infanti  mammas  praebuit  et  ex  omni  parte  convaluit. 

Evanescente  capite  succedaneo  tertio  post  partum  editum  die  in  osse  parietali  ejusdem  la- 
teris alius  quidam  tumor  exstitit,  ab  illo  tamen  valde  diversus,  quem  obstetrix  calidis  fomentationi- 
bus aromaticis  discutere  statuit,  sed  frustra.  Tumor  in  dies  magis  accrevit,  induruit  et  tensior  fa- 
ctus est;  infans  inquietior  sine  causa  conspicua  continuo  clamorem  edidit.  Quinto  demum  die 
post  partum  obstetrix  nos  arcessitos  curavit,  quo  facto  hunc  tumorem  observare  nobis  licuit. 

Universa  et  topica  corporis  infantis  conditione  accuratius  explorata,  haec  symptomata 
nobis  oblata  sunt.  Infans  macer  aliquantulum  et  languidus,  ictericam  speciem  prae  se  ferens  febri 
graviter  correpta  erat.  Praeterea  dyspepsia  et  aphthis  laborantem  haud  parum  ab  atrophia  abesse, 
conspicuum  fuit.  Somnus  turbatus  fere  nihil  nisi  sopor  esse  videbatur,  ex  quo  nonnunquam  exper- 
gefactus clamorem  edebat  vehementem,  nec  facile  placari  et  conquiesci  poterat.  Alvi  excreta  viri- 
diuscula  valde  foetebant  et  digestionem  laesam  arguebant.  Ob  universalem  maciem  galea  capitis 
ceterum  bene  conformati  valde  tenue,  ossaque  cranii,  suturae  et  fonticuli  satis  faciles  tactu  et  di- 
stinctu erant.  In  osse  parietali  dextro  tumor  haud  consuetae  magnitudinis  cernebatur,  ejus  forma 
ovata,  nec  tamen  prorsus  regularis  fuit.  Is  maximam  ossis  parietalis  partem  occupavit,  tamen  ma- 
gis ad  superiorem  ejus  partem  vergebat  tuber  parietale  haud  superans , ita  ut  lines  ejus  a sutura 
sagittali  et  occipitali  circiter (tribus  lineis,  a sutura  coronali  sex,  a squamosa  vero  sutura  sedecim 
fere  lineis  distarent.  Infans  sub  levi  digitorum  tactu  non  prodebat  dolores,  vehementiori  autem 
pressu  huc  illuc  caput  movens  recusavit  tactum,  inquietior  factus  est  continuato  pressu  clamorem- 
que edidit,  qua  occasione  pulsationes  etiam  digitis  accurate  et  diligenter  impositis  ab  omnibus,  qui 
aderant , observari  poterant , praesertim  quum  infantulus  clamabat.  Praeterea  colore  lurido  fulgebat 
tumor  iste  aliquantulum  tensus,  tamen  elasticus  erat  et  fluctuationem  prodidit. 

Apex  ejusdem  circiter  dodrante  aut  forsitan  integro  pollice  e convexa  superficie  cranii  emi- 
nebat. Quum  cutis  capitis  superjacens  facile  moveri  posset,  interna  pars  sive  capsula,  ut  ita  dicam, 
tumoris  aspera  et  dura  tangenda  et  dignoscenda  erat.  Os  subter  tmnore  situm  detegi  non  potuit 
digito  imposito.  Margines  autem  inter  se  invicem  admodum  diversi,  distincte  circumscripti  erant 
tali  eorum  fabrica,  ut  suturam  sagittalem  et  coronalem  versus  ora  erecta  eminerent,  tuber  tamen 
parietale  versus  abrosi  apparerent.  Hinc  inde  proficiscentes  marginum  processus  in  tumoris  capsu- 
lam superiorem  transire  videbantur  nec  non  peculiarem  crepitationis  sensum,  quum  comprimebantur, 
exhibebant. 

Ex  his  signis  diagnosis  hujus  tumoris  cranii  recens  natorum  sanguinei,  a nonnullis  cephalae- 
matoma  nuncupati,  facile  definiri  potuit. 

Quatenus  hoc  cephalaematoma  cum  universo  statu  morboso  cohaereret,  eam  ob  causam 
non  plane  elucebat,  quod  et  gravis  recens  nati  refrigeratio  praegressa  et  simul  obvius' matris  ubera 

praebentis  morbus,  omisso  tumore,  jam  infantem  morbo  afficere  posset.  Quod  vero  ad  causam  hu- 
jus tumoris  attinet,  ea  omnino  nobis  omnibus  difficilis  fuit  eruenda;  nam  ex  partus  decursu  intelli- 
gitur,  illam  cranii  partem,  cui  tumor  cranii  sanguineus  insidebat,  ante  omnes  vi  traumatica  minime 
afflictam  esse,  quum  quae  ad  partum  praevia  fuisset  ideoque  nulla  ratione  comprimi  potuisset,  prae- 
terea, si  ex  partus  negotio  tumor  exortus  esset,  statiin  post  partum  editum,  non  autem  tertio  post 
die  debuisse  in  conspectum  venire. 

Quod  ad  therapiam  attinet,  valetudinem  infantuli  universam  respicientes  tumorem  cranii 
sanguineum,  quum  usus  fomentationum  continuus  aromaticarum,  ab  obstetrice  jam  per  biduum  adhi- 
bitarum, non  aptus  esse  videretur,  simpliciori  curandi  methodo  opus  esse  censuimus.  Quam  oh 
rem  praeter  aptam  curam  therapeuticam  universalem  methodus  comprimendi  tumorem  ope  apparatus 
compressorii  in  usum  vocata  est,  quae  jam  prius  ab  Anglis  (vid.  VV.  Moss,  practische  Abhandlun- 
gen  uber  die  physische  Erziehung  der  Kinder  , iibers.  Leipz.  1799)  adhibita,  et  ab  E.  Henschelio, 
Vratislaviensi , (vid.  EI.  de  Sieboldii  Journ.  etc.  1828  Jan.  YHI.)  et  deinde  a Schumannio  (Rusfs 
Magazin  lld.  XXVI.  Heft  I.  p.  1.)  iterum  commendata  est. 

Infans  morbo  gravius  afflictus  et  tempus  brevius  erat,  quam  ut  omnis  cura  adhibita  even- 
tum felicem  adducere  potuisset.  Itaque,  ni  fallor,  exsudationibus  in  cerebro  factis,  sub  convulsio- 
num symptomatibus  mortuus  est,  Parentes  summopere  quidem  afflicti,  veniam  tamen  secandi  in- 
fantem dederunt. 

Sectio  cadaveris. 

Altero  die  post  mortem  infantis  anatomica  cranii  perscrutatio  hoc  modo  instituta  est:  e di- 
rectione diametri  transversae  parvae  ab  una  aure  ad  alteram  usque  integumenta  capitis  mollia  di- 
scissa, deinde  et  in  faciem  et  in  cervicem  rejecta  sunt.  Forma  capitis  plane  normalis  reperta,  cu- 
tis macera  et  teuera,  tela  cellulosa  una  cum  pericranio  flava,  cranii  forma  ovata.  Fonticulus  minor 
fere  clausus,  major  justo  ambitu,  suturae  regulares  et  praeter  aliquam  porositatem  forma  ossium  eorumque 
structura  excepto  bregmatis  osse  dextro  bene  conformata.  Jam  ex  pericranio  etiam  in  osse  bregmatis 
sinistro  sano,  quamquam  infans  solum  novem  dies  natus  esset,  canales  parvuli  sanguine  pleni  et  cum 
emissariis  Santorini  conjuncti  et  radiatiui  tuber  parietale  petentes,  perspicue  pellucebant.  Hi  cana- 
les etiam  in  osse  parietali  dextro,  e tumore  aegrotante  conspiciebantur,  qui  vero  eousque  distingui 
poterant,  ubi  lines  tumoris  cranii  sanguinei  erant  circumscripti,  et  ubi  ora  eminens,  ad  modum  valli 
erecta  et  supra  descripta,  aderat;  hoc  enim  loco  illi  canaliculi  fere  clausi  esse  videbantur;  sed  haec 
eorum  ratio  in  ossibus  frontis  et  bregmatis  non  inveniebatur. 

Ad  illustrandam  autem  descriptionem  hujus  tumoris  anatomicam  illico  post  sectionem  pera- 
ctam, imaginem  ejus  ad  naturam  delineavi  eamque  aeri  incidi  curavi. 

Sanguinis  accumulatio  in  bregmatis  ossibus  non  solum,  sed  etiam  in  reliquis  cranii  prae- 
sertim illius  regionis  partibus,  quae  supra  tubera  ossium  jacent,  reperta  est;  haec  ab  Hesselbachio 
aliisque  jam  memorata  est,  ipseque  saepe  tantam  reperi  inter  pericranium  et  cranium  recens  nato- 
rum, ut  haud  parva  massa  plastice  coagulati  sanguinis  inter  pericranium  et  os  cranii  conspiceretur. 


33 


Itaque  eos  errare  mihi  persuasum  habeo,  qui  putent,  hanc  conditionem  a difficili  partu  profectam 
esse,  quum  eandem  pariter  post  sectionem  caesaream  peractam  in  infantibus  atque  post  faciles  vel 
difficiles  partus  deprehenderim. 

Multo  vero  alia  res  in  conspectum  venit,  quum  in  sectione  pergens  etiam  pericranium  a cra- 
nii ossibus  removerem. 

Reliqua  cranii  ossa  omnia,  ut  fieri  solet,  facile  pericranio  nudari  potuerunt,  id  autem  de  osse 
parietali  dextro  fieri  non  potuit.  Hoc  circa  tumorem  ad  ossei  valli  sive  marginis  instar  infra  descri- 
bendi accreverat,  et  ad  modum  capsulae  externum  tumoris  cranii  sanguinei  parietem  formare  vide- 
batur, ex  quo  ubique  ossium  frustula  pellueebant.  Nihilominus  tamen  species  hujus  capsulae  exter- 
nae nos  fefellit,  cum  in  sectione  pergentes  pericranium  undique  solvere  et  tumorem  ipsum  aperire 
studeremus:  primum  enim  pericranium  a vallo,  marginem  coronalem  spectante,  scalpelli  ope  cau- 
tissima manu  solvere  conabar,  qua  difficultate  superata,  ultra  hunc  marginem  pericranium  fa- 
ciliori negotio  subterjacente  membranula,  nonnisi  tela  cellulosa  laxa  intercedente,  solvi  posse 
animadvert. 

Maximam  jam  operam  dedi,  ut  pericranium  in  toto  tumoris  ambitu  ex  intima  cum  hoc  vallo 
conjunctione  solverem,  id  quod  mihi  prosperrime  successit,  et  tumor  ab  omni  parte  denudatus  est. 
Capsula  eum  cingens,  quae  copiam  alborum  ossificationis  punctulorum  continebat,  siccam,  teneram 
et  cartilagini  similem  speciem  olferebat,  praeterea  autem  atram  materiam  in  iis  locis  ostendebat,  ubi 
ossificationis  puncta  non  aderant,  qua  de  re  haec  magis  etiam  distingui  poterant,  et  quae  omnia  lu- 
culenter in  fig.  1.  Tab.  I.  sunt  exposita. 

Hic  tumor  sic  conformatus  erat: 

1.  antequam  apertus  est: 

a.  magnitudo  ejus  a solita  quam  maxime  recessit,  extensio  tumoris  e diametro  longitudi- 
nali capitis  longitudinem  2''  et  maxima  ejus  extensio  e diametro  perpendiculari  longitudinem 

1"  9'"  habuit. 

b.  Locus  ejus,  ut  jam  supra  diximus,  in  vertice  ossis  parietalis  dextri  talis  erat,  ut  sinus 
ejusdem,  Tab.  I.  fig.  1.  litt.  f.  delineatus  (cujus  marginem  planiorem  quam  in  aliis  locis  fuisse  infra 
narrabo)  usque  ad  tuber  parietale  pertineret.  [Hoc  loco  notandum  est,  quod  errore  chalcographi 
factum  sit,  si  tumorem  in  tabulis  eo  loco  non  invenias,  quo  re  vera  insidebat,  nempe  in  vertice  cra- 
nii supra  tubere  parietali  situm]. 

c.  Forma  ejus  fere  cornu  copiae  similis  a reliquis,  quos  observavi,  plurimis  recessit,  qui 
ad  renum  similitudinem  accedere  solebant. 

d.  Margines  non  toto  circuitu  eandem  habebant  structuram.  Maxime  eminebant  in  margine 
sagittali  et  coronali,  mediocres  erant  in  margine  lambdoideo,  exstincti  fere  in  regione  tuberis  ad  lit.  f. 
tangebantur.  Ubique  margo  magis  minusve  prominere  videbatur  vallo  aut  colli  similis,  neque  vero, 
ut  ab  aliis  describi  solet , abruptus  aut  acuminatus. 

e.  Tumor  multo  quidem  planior  factus  erat,  tamen,  ut  vivo  etiam  infante  sub  digitorum 
tactu,  ita  et  nunc  crepitatio  lamellae  tenuis  et  elasticae  superioris  sentiebatur;  in  medio  vero  tumore 
foramen  invenimus,  cujus  fundum  digitis  attingere  non  potuimus,  margines  hujus  foraminis  autem 
dentati,  acuminati  et  inaequales  fuerunt. 

2.  Postquam  apertus  est  tumor: 

a.  Cultelli  ope  quum  in  eum  incisio  cruciata  fieret,  acies  ejus  in  massam  osseam  incidit. 
Accuratior  ejus  disquisitio,  hanc  superiorem  tumoris  capsulam  nihil  aliud  nisi  superiorem  ossis  bre- 
gmatis lamellam  esse  nos  docebat.  Nam  osse  parietali  postea  in  transversum  perscisso,  lwc  in  duas 
laminas  divisum  esse  apparebat,  quarum  superior  ad  summum  tumorem  versus  admodum  tenuis, 
cartilaginea  nec  non  quam  plurimis  ossificationis  punctulis  sive  frustulis  instructa4,  inferior  autem 
crassa,  luxurians,  et  inaequalis  visa  est;  exterior  itaque  hujus  tumoris  facies  laevis,  interior 
autem  aut,  si  mavis,  cavum  tumoris  asperum  tangebatur,  ut  in  Tab.  II.  fig.  2.  litt.  b.  c.  d.  e.  f. 
conspicitur. 

b.  Inerat  in  tumore  materia  peculiaris  haud  facile  verbis  describenda , quae  cum  adhuc 
cruenta  et  gelatinosa  esset,  praevalente  plastica  materia  sua,  nisum  formativum  naturae  materiam 
organicam  construendi  luculenter  demonstravit. 

c.  Quae  cum  ab  omni  parte  sejuncta  esset,  cavum  hujus  tumoris  loculo  sive  marsupio 
simile  esse  videbatur,  ex  duabus  ossium  lamellis  formatum  (ut  Tab.  II.  f.  2.  litt.  b.  c.  d.  e.  supe- 
rior et  litt.  f.  inferior  demonstratur),  quarum  tenuior  inaxime  cedere  et  tumorem  in  convexa  cranii 
superficie  eminentem  efficere  poterat.  Utraque  lamella  considerata  et  comparata,  os  parietale  dex- 
trum in  universum  cetera  ossa  cranii  inpriinis  spongiositate  et  crassitudine  superans,  et  superiorem 
lamellam  strato  cartilagineo  similem  invenimus,  in  qua  ingens  copia  majorum  aut  minorum  osseorum 
punctorum  in  conspectum  venit,  quae  non  solum  (ut  tab.  I.  f.  1.)  per  pericranium  ubique  perfulge- 
bant,  sed  etiam,  dum  infans  vivebat,  crepitatione  singulari  digitis  sentiri  poterant  et  satis  perspi- 
cuae tab.  II.  f.  2.  b.  c.  d.  e.  cerni  possunt. 

d.  Disquisitio  inferioris  lamellae  primum  docuit,  illam  plasticam  et  gelatinosam  materiem 
arcte  cum  aspera  et  porosa  tela  ossea  ad  diploae  instar  conjunctam  esse. 

e.  Deinde  cavum  tumoris  foramine,  Tab.  I.  fig.  2.  Tab.  II.  f.  2 et  3.  litt.  h1.  delineato, 
trapezoideo  cum  cranii  cavo  ' commercium  habuisse  vidimus. 

Ut  nisus  formativi  naturae  vim  ope  microscopii  observare  possim,  materiam  gelatinosam  ab 
hac  convexa  superficie  inferioris  lamellae  osseae  removere  nolui,  et  ad  aperiendum  cranii  cavum 
transii.  Hac  itaque  delineatione  in  Tab.  I.  fig.  2.  Tab.  II.  fig.  2.  litt.  f.  laminam  inferiorem  hac 
gelatinosa  et  sanguinolenta  massa  obtectam  invenis. 

3.  » Ut  singula  cerebri  hemisphaeria  accuratius  explorari  possint,  sini- 

stra dimidia  pars  cranii  e suturarum  conjunctione  soluta  est. 

a.  Cerebrum  in  universum  sanum  erat,  sanguine  quidem  redundans,  tamen  sine  aquoso 
secreto  accumulato. 

b.  Vasa  sanguifera  in  dextro  hemisphaerio  valde  ab  iis,  quae  in  hemisphaerio  sinistro  erant, 
differebant,  quod  sanguine  abundarent,  et  cerebri  meninges  praecipue  in  parte  morbosa  ossis  pari- 
etalis dextri  crassae  essent. 

c.  Inter  arachnoideam  et  duram  meningem  pigmentum  luteum  erat,  quod  in  hac  maculas 
haud  delendas  reliquit. 

Magni  momenti  erat  haec  observatio: 

d.  Dura  meninx  hic  similiter  atque  pericranium  in  facie  convexa  ossis  parietalis  in  tumo- 

rem  surrexit,  qui  compressus  iu  pristinam  formam  redibat,  sed  non  tensus  fluctuationem  quandam 
prodidit.  Haec  res  conjuncta  cum  apertura  ossis  cranii  supra  commemorata  multo  majoris  erat  mo- 
menti, quam  ut  disquisitio  non  cautius  etiam  nobis  instituenda  esset. 

e.  Tumor  cranii  sanguineus  internus  nunc  incisione  cruciata  apertus  externo  similem  con- 
ditionem praebuit. 

f.  Quo  facto  hic  tumor  omnino  externo  tam  forma  quam  situ  suo  similis  apparuit.  Nam 
etiam  huic  similis  cruenta  gelatinosa  laete  rubens  materia  inerat,  quae  uti  in  altero  tumore  externo 
non  alium  odorem  spargebat,  nisi  quem  sanguis  animalis  spargere  solet. 

g.  Dura  mater  simili  modo  similique  structura,  atque  qua  pericranium  in  osse  bregmatis, 
arctissime  cum  ossibus  conjuncta,  eademque  ratione  cultelli  ope  sejungenda  erat. 

h.  Excepto  margine  tumoris  osseo  dura  mater,  ut  fieri  solet,  facile  ab  osse  poterat  solvi. 
Hac  conjunctione  inter  faciem  ossis  bregmatis  internam  et  duram  matrem  strictiori  obvia  et  eminen- 
tiis asperis,  Tab.  I.  f.  3.  Tab.  II.  f.  3.  litt.  b.  a.  d.  i.  f. , circumscripta,  tumorem  sanguineum  inter- 
num circa  circum  clausum  fuisse  intelligitur. 

IL.  Histiologica  ossis  consideratione,  quatenus  ea  oculis  non  armatis 
institui  poterat,  haec  docebamur, 

a.  Structura  superioris  lamellae  cartilagineae  tumoris  sanguinei  externi,  Tab.  II.  f.  2.  litt. 

b.  c.  d.  e.,  talis  erat,  ut  jam  innumera  frustula  ossea  illius  ossificationem  incipientem  indicarent, 
quorum  autem  nusquam  fibrosa  et  centripetalis  conditio  aderat,  sed  adeo  porosa  et  cribriformia 
erant  conspicienda;  inferioris  autem  lamellae  structura,  Tab.  II.  f.  2.  litt.  f.,  omnibus  particulis  ge- 
latinoso-grummosis  caute  remotis  ab  pmni  parte  ossea  et  talis  erat,  qualis  de  regula  esse  solet;  id 
quod  maxime  perspicuum  in  statu  ossis  sicco  cognosci  poterat.  ft 

b.  Longitudine  circiter  dimidii  usque  ad  dodrantis  pollicis  remotum  a margine  sagittali  in 
lamella  inferiore  foramen  oblongum  et  trapezoideum  exstitit  (Tab.  I.  et  II.  f.  2.  3.  litt.  h1.  h1.),  et  cu- 
jus ipsius  longitudo  dimidium  pollicis  et  latitudo  dua$  lineas  referebat.  Margines  acuminati  et  den- 
tati erant  et  pars  ossium  vicina  porosa,  pellucida  et  a structura  fibrarum  longitudinalium,  diversa. 

c.  Interna  facies  ossis  parietalis  permagnis  et  oblongis  instructa  sulcis,  admodum  aspera 
et  inaequalis  fuit,  (ut  Tab.  I.  et  II.  f.  2.  3.  ostendit).  Hujus  etiam  sulci  profundiores,  a.  b.  c.  d.  e., 
vasorum  durae  matris  sanguiferorum  extensionem  et  repletionem  indicabant. 

d.  Fig.  3.  Tab.  I.  et  II.,  margo  prominens,  litt.  f.  h1.  i.  d.  a.,  in  interna  ossis  bregmatis  fa- 
cie, partem  glabram  discernit  ab  aspera  parte  et  locum  tumoris  sanguinei  interni  circumscribit. 

Quibus  observationibus  colligi  potest: 

1.  Tumorem  re  vera  illum,  quem  scriptores  celeberrimi  describunt,  tumorem  cranii  sangui- 
neum recens  natorum  fuisse  ; 

2.  Eundem  et  externum  et  internum  nominandum  esse; 

3.  Morbum  inter  laminas  ossis  parietalis  sedem  obtinuisse; 

4t.  Sanguinem  inter  lamellas  accumulatum  hunc  statum  morbosum  protulisse,  ut  quidem  su- 
perior lamella,  utpote  quae  tenuior  sit  et  facilius  cedat,  eo  extenderetur  et  permagnum  tumo- 
rem oriundum  permitteret,  inferior  contra  lamella,  quum  non  cederet,  perfringeretur  et  sic  viam  san- 
guinis in  cavum  cranii  transeundi  aperiret. 

s * 

5.  Fraedispositionem  in  ossis  fabrica  peculiari  positam  fuisse  longeque  antea  morbum  hic 
latuisse ; 

6.  Nisum  formativum  naturae  jam  in- eo  fuisse,  ut  hunc  statum  morbosum  sanaret; 

7.  Causam  proximam  fortasse  in  teleangiectasia  sive  systematis  vasorum  nutritienlium  aut 
canaliculorum  medullarium  ossis  ipsius  positam  fuisse,  id  quod  microscopii  ope  in  posterum  penitius 
examinandum  est. 

8.  Marginem  tumorum  osseum  maximi  momenti  esse  in  bujus  morbi  sanatione,  quum  pro- 
hibuisse videatur,  ne  et  internus  et  externus  tumor  diffunderetur;  ab  hoc  enim  centrum  versus  sa- 
natio ubique  prospere  successit. 

TAIIIXARI  TI  EXBMCATIO. 

Tab.  I. 

Fig.  1.  Cranium  e latere  dextro  adversum  et  delineatum  demonstrat.  In  osse  bregmatis 
dextro  tumor  cranii  sanguineus  conspicitur  lnfundibuliformis  seu  cornu  copiae  instar  pericranio  ob- 
tectus et  sanguine  repletus.  (In  reliquis  cranii  ossibus,  i.  e.  in  osse  frontis,  temporum,  occipitis 
et  bregmatis  altero  pericranium,  quae  in  hac  figura  delineata  est,  usque  ad  fines  lineae  istius  albi- 
dae resecui,  quo  facilius  structura  ossium  normalis  distingueretur.) 

Fig.  2.  Ossis  bregmatis  dextri  superficiem  externam  demonstrat.  (Delineatione  Figurae  1 
facta  etiam  in  hoc  bregmatis  osse,  ut  paulo  ante  memoravi,  pericranium  solutum  ept;  ne  autem  con- 
tiguitas  ossium  cranii  tolleretur,  margines  hujus  pericranii  relicti  sunt,  quos  sculptor  irrito  hacce 
linea  albida  delineare  studuit).  Ex  hac  figura  tumor  apertus  conspicitur,  lamina  cartilaginea  ossicu- 
lis vel  ossificationis  frustulis  subtexta  cruciatim  dissecta,  et  undique  reclinata,  quo  melius  cavum 
hujus  tumoris  perspici  possit. 

Fig.  8.  Internam  ossis  bregmatis  superficiem  ante  oculos  ponit,  qua  tumoris  sanguinei  in- 
terni vestigia  acuratius  conspiciantur. 


Tab.  II. 

% 

Fig.  1.  Cranii  facies  dextra. 

a.  a.  a.  a.  Os  bregmatis  dextrum. 

h.  i.  k.  Tumor  cranii  sanguineus  externus,  clausus,  pericranio  obductus,  fere  in- 
fundibuli s.  cornu  copiae  speciem  exhibens. 

f.  Sinus  tumoris  cranii  sanguinei  tubere  parietali  effectus. 

g.  Apertura  s.  fonticulus  tumoris. 

b.  Os  frontis. 

c.  Os  temporum. 

d.  Os  occipitis. 

e.  Os  bregmatis  sinistrum. 

Fig.  2.  Os  bregmatis  dextrum  sejunctum. 

h.  g.  Margo  sagittalis, 
g.  k.  Margo  coronalis. 

% 

k.  i.  Margo  temporalis. 

i.  h.  Margo  occipitalis. 

, Angulus  frontalis. 

. Angulus  sphenoidalis, 
i.  Angulus  mastoideus, 
h.  Angulus  occipitalis. 

a.  a.  a.  a.  Residuum  aliquod  pericranii. 

b.  c.  d.  e.  Facies  interna  laminae  tumoris  externae  et  reflexae. 

f.  Facies  lamittate  internae  tumoris  cranii  sanguinei  massa  gruuimosa  et  gelatinosa 
obtecta. 

hh  Foramen  trapezoideum  laminae  internae  et  communicatio  inter  tumorem  cranii 
sanguineum  externum  et  internum. 

Fig.  3.  Facies  interna  ossis  bregmatis  dextri. 

g.  Angulus  frontalis. 

h.  Angulus  occipitalis. 

i.  Angulus  mastoideus, 
k.  Angulus  sphenoidalis. 

f.  i.  d.  a.  b.  Fines  et  margines  tnmoris  cranii  sanguinei  interni, 
hh  Foramen  laminae  ossis  bregmatis  internae  et  communicatio  inter  tumorem  ex- 
ternum  et  internum. 

' a.  b.  c.  d.  e.  Sulci  vasorum  et  impressiones  variae  indolis. 

